text:
Esaki ta den cuadro di e meta di e fundacion pa por capacita nos grandinan den e desaroyo digital. Informacion y formacion riba tereno digital ta un deseo grandi di nos grandinan segun un encuesta haci.
Pa tresluna (dos bes pa siman) representante di SETAR Sra. Kimberley Boekhoudt a ofrece un tayer na 28 persona cu tawata miembronan di diferente gruponan social di hende grandi. E personanan aki nan nan turno a comparti e informacion basico den barionan na diferente lidernan di gruponan 60+ den durante luna di februari di e aña aki den forma di tayernan den e barionan Savaneta, Santa Cruz, Bubali, Playa y Dakota. Na final di e tayernan a organisa un dia informativo pa tur cursista na Cas di Cultura. Diferente banco, compania, instancia y negoshi tabata presente pa presenta sea nan app, nan manera di paga digital y otro informacion balioso pa nos grandinan.
Recien a realisa e di tres fase di e proyecto pa 2021. E biaha aki a ofrece e tayer di cuater siman na interesadonan den luna di september den e barionan, San Nicolas, Paradera, Noord, Dakota, Playa y na Cas di OPPA. Por bisa cu manera a publica e tayernan, nan a yena mesora. Tur persona cu a atende e tayer, a keda feliz y a expresa e deseo na mas info. E informacion di compania y instancianan e biaha aki lo ta parti den diferente charlanan cu lo tene na Centro di Bario Playa Pabao. Motibo ta cu october ta luna di adulto mayor y Proyecto Hunto Grandi Grandi Hunto ta desea di duna e informacion aki na mas hende den un otro forma tambe.
Coordinadora di e proyecto HGGH Sra. Rosa Leon y presidente di FMTB Sr.Rudy Leysner a evalua e proyecto “Desaroyo continuo & Digital 60+ hunto cu representante di SETAR Sra. Juliska Henriquez y e guiadornan di e tayernan. Por bisa cu a alcansa mas cu 300 persona cu a participa den e tayernan aki. Pero sigur ta cu e necesidad grandi ainda t’ey y SETAR ta dispuesto pa sigui yuda na e formacion aki. Un prueba ta e peticionnan cu ta keda drenta!
Minister President E. Wever Croes y Minister U. Arends encarga cu Asuntonan di Adultonan Mayor, a garantisa e sosten na Aruba su Grandinan.
FMTB ta gradici Setar, Cede Aruba, centronan di bario cu a coopera y tur otro instancia y of organisacion, tambe instructornan di e tayernan cu a yuda e Proyecto aki bira un exito rotundo.


c: text/html

text:
Rooi Afo – Dialuna mainta 11’or pasa un accidente serio a tuma luga na Rooi Afo. Prome informacion a drenta tawata papia cu un auto lo a dal contra un truck y tin persona herida.
Mes ora a cuminsa manda patruyanan di trafico y tambe ambulance, cu na e momento ey casi tur tawata ocupa.
Na e sitio por a compronde cu e truck saliendo di e caminda di tera a bay bira na su man robes, aki ta caminda cu e Nissan Tiida bayendo zuid ta dal cu velocidad halto na e wiel patras di e truck pushando e un banda.
Pa loke ta trata e Tiida mes, esaki a keda total los.
Segun testigonan, loke nan a scucha tawata un zonido masha duro mes, manera un explosion. Chauffeur di e Tiida manera cu e auto a dal, ela baha for di e auto y bay drumi den yerba dilanti un cas, despues nan a pone den e patio. Ela haya golpi y tambe a corta su curpa.
Na yegada di ambulance, ela nenga na prome instante pa bay hospitaal.
Despues di un rato famianan a papia cune y a convence pa e bay, mirando e imapcto fuerte di e accidente.

robotstxt: allowed

filter: keep


text:
Conseho Social Economico (SER)
Conseho Social Economico (SER) a keda institui na 1987 pa medio di e Ley di Conseho Social Economico (AB 1987 no. 103). SER ta consisti di representantenan di organisacion di trahado y dunado di trabou como tambe di expertonan independiente.
SER tin como tarea duna gobierno conseho tocante tur asunto importante riba tereno social y/of economico. SER ta duna conseho riba peticion di un of mas minister. Tambe SER por duna conseho riba su propio iniciativa tocante asunto di caracter social economico.
Ta redacta e consehonan di SER segun sentimento di mayoria den e reunion. Den caso cu un minoria tin un punto di bista diferente, lo menciona esaki den e conseho.
Ta publica e consehonan cu SER ta duna despues di un periodo di por lo menos 30 dia y di maximo 60 dia, cu excepcion si segun opinion di gobierno publicacion di e conseho concerni ta contra interes di Pais Aruba. Of si ora a pidi conseho di SER, a indica na e organo cu publicacion di e conseho lo tuma luga door of di parti di Minister di Asunto General.
Publicacion di conseho di SER door di Ministro di Asunto General ta tuma luga denter di 90 dia despues cu SER a duna esaki.


text:
KRALENDIJK - Meskos ku restu di Boneiru, KPCN a hañ’e konfrontá ku algun kolega kontagiá (3) ku mester a bai den isolashon i algun kolega (13 di Boneiru i 5 di Saba i Statia) mester a bai den karentena.
Notisia di polis di djárason 23 di desèmber te ku djaluna 28 di desèmber 2020
KRALENDIJK - Notisia di polis di djárason 23 di desèmber te ku djaluna 28 di desèmber 2020.
Notisia di polis di djaluna 26 di òktober te ku djárason 28 di òktober 2020
KRALENDIJK - Den oranan lat di mainta di djamars, 27 di òktober, sentral di polis risibí notifikashon ku un hòmber mester a kai for di un trapi na un kas situá na Kaya Avelino J. (Abechi) Cecilia. E hòmber tabata ke bai atendé ku un lèkashi riba dak i a kai. Ambulans a transporte pa hospital pa tratamentu médiko.
Notisia di polis di djaluna 30 di novèmber te ku djárason 2 di desèmber 2020
Detenshon den kaso di trafikashon i kontrabanda di hende
KRALENDIJK - Riba djaluna 30 di novèmber departamentu di PGO (Probleem Gerichte Opsporing) di Kuerpo Polisial Hulanda Karibense a hasi un entrada hudisial na un kas situá na Bulevar E.E.G. en konekshon ku trafikashon i eksplotashon di hende.
Notisia di polis di djárason 14 di òktober te ku djaluna 19 di òktober 2020
KRALENDIJK - Riba djaweps 15 di òktober sentral di polis a risibí notifikashon ku un hòmber mester a kai for di un trapi na un kas situá na Kaya Tambu. E víktima tabata keha di doló na su skouder i hep i ambulans a transporte pa hospital pa tratamentu médiko. A pone Inspekshon di Labor na altura di e insidente.
Notisia di polis di djaluna 16 di novèmber te ku djárason 18 di novèmber 2020
KRALENDIJK - Notisia di polis di djaluna 16 di novèmber te ku djárason 18 di novèmber 2020
Notisia di polis di djaluna 5 di òktober te ku djárason 7 di òktober 2020
KRALENDIJK - Riba djaluna 5 di òktober, entre 6.30 or i 7 or di atardi, a tene un kontrol di tráfiko riba Kaya Korona. A kontrolá un total di 8 vehíkulo. Tur nan dokumentonan tabata na òrdu. Na diferente otro sitio si a duna buta pa entre otro kore sin faha di seguridat, sin hèlm i pa hasi uzo di telefòn durante ku ta kore.
Kas na kandela den Bajonetstraat
WILLEMSTAD - Djárason 18 di novèmber 2020, alrededor di 04.36or, Sentral di Polis a risibí informashon di un kas di dos (2) piso ku tabata na kandela den Bajonetstraat. Mesora a dirigí un unidat polisial i brantwer na e sitio.
Notisia di polis di djárason 30 di sèptèmber te ku djabièrnè promé di òktober 2020
KRALENDIJK - Riba djárason 30 di sèptèmber, alrededor di 1.30 or di atardi un aksidente entre un outo i un skuter a tuma lugá riba Kaya Industria. E skuter tabata koriendo riba Kaya Industria, bayendo den direkshon di e rotònde banda di pòmp di gasolin.
Politieberichten van maandag 26 oktober tot en met woensdag 28 oktober 2020
KRALENDIJK - In de late ochtenduren van dinsdag 27 oktober kreeg de politiecentrale melding dat er eenman van een trap was gevallen bij een woning aan de Kaya Avelino J. (Abechi) Cecilia. De man ging een lekkage op het dak behandelen en viel. Hij werd met de ambulance naar het ziekenhuis gebracht voor medische behandeling.
Notisia di polis di djabièrnè 25 di sèptèmber te ku djaluna 28 di sèptèmber 2020
KRALENDIJK - Riba djasabra 26 di sèptèmber alrededor di 12.15 or di mèrdia, un aksidente entre un outo i un skuter a tuma lugá riba Kaya Korona.


text:
Durante conferencia di prensa di Gobierno Premier Evelyn Wever-Croes a contesta un pregunta di prensa relaciona cu e discusion contra Zwarte Piet. Esaki a lanta e pregunta cerca algun hende dicon no a pone prioridad na e leynan contra abuso di mucha. Premier a indica cu e dos temanan aki no tin nada di haber cu otro.
E ley pa redobla castigo pa pedofilnan ta na Parlamento y ta wardando e contestanan di Gobierno. E contestanan ta bayendo Parlamento e siman aki y e ley por wordo trata e siman aki of otro siman.
Pa loke ta trata e discusion tocante Zwarte Piet, Minister Xiomara Maduro a haci algun anuncio pa cu celebracionnan cultural, entre otro e celebracion di Sinterklaas y e decision di Gobierno cu e fiesta aki por continua, pero e Pietnan no por uza schmink preto riba nan cara.
Gobierno a tuma e decision aki despues cu a scucha e peticion di un grupo den nos comunidad pa cual e color di e Pietnan tabata un peso cu tabata causa dolor y tabata tin un caracter discriminatorio.
Gobierno ta scucha dolornan den comunidad y Gabinete Wever-Croes ta para contra discriminacion. A pone tur interes den balansa, esnan pro y esnan contr y a tuma e decision cu e celebracion di Sinterklaas y su Pietnan por continua contal cu no uza schmink preto pa e Pietnan.
Mientras ta sigui traha pa e ley cu ta redobla castigo di pedofilnan, cu urgencia.


text:
BISHITA DI SUB SEKRETARIO DI ESTADO DI MERKA
BISHITA DI SUB SEKRETARIO DI ESTADO DI MERKA
Willemstad – Djaweps 06 di òktober 2016 mainta a yega pa un bishita di trabou, e Sub-Sekretario di Estado di Merka Sr. Patrick Kennedy.
Sub-Sekretario di Estado Kennedy ta enkargá ku tur loke tin di aber ku maneho administrativo, logístiko, personal, seguridat i prespuesto di tur e representashonnan diplomátiko i konsular di Merka rònt mundu. Tambe Sr. Kennedy ta enkargá ku e Instituto di Formashon di Servisio Diplomátiko i vários otro dependensia na Washington.
Sr. Patrick Kennedy, kompaña pa e Kònsùl-general di Merka na Kòrsou, Sra. Margaret Hawthorne i Sra. Michelle LaBonte Direktor di Hemisferio Oksidental, a hasi dos bishita di kortesia durante su bishita na Kòrsou. E promé bishita tabata serka S.E. Gobernador Sra. Lucille George-Wout i despues nan a bishitá Promé Minister Sr. Bernard Whiteman.
Premier Whiteman tabata kompaña pa Sekretario General di Ministerio di Asuntunan General Sra. Stella van Rijn, i tambe pa Srta. Neelam Melwani, funshonario na Direktorado pa Asuntunan ku Eksterior.
Durante di e bishita a topa e varios tipo di koperashon entre nos pais nan, i otro temanan di mutuo interes.


text:
Koriente i bo seguridat
WEB ta responsabel pa entrega seif di koriente. For di e kashi di meter bo mes ta responsabel pa uso seif di koriente. Pa esei gustosamente nos ta duna bo algun tep i konseho.
Importante!
Preferiblemente laga un instaladó registrá hasi e trabounan na bo instalashon di koriente. Bo por haña un lista di instaladó registrá riba nos website www.webbonaire.com. Sino en todo kaso laga kontrolá e trabou ku a hasi. E instaladó registrá ta un spesialista ku ta kontrolá i evaluá trabou di un elèktrishèn òf di bo mes segun normanan stipulá.
Sa kiko bo ta kumpra
En prinsipio ta traha aparatonan eléktriko mas seif posibel. Nan mester kumpli ku diferente stándart internashonal. Tòg por tin aparato inferior riba merkado. Sa kiko bo ta kumpra!
Tep
• Ora bo ta kumpra, paga tinu riba marka di kalidat: eseinan ta garantisá ku un instituto internashonal a kontrolá siguridat di esaki.
• Preferiblemente kumpra aparato ku stèker ku grount. E stèker aki tin kòrtá ku strep di metal aden (sistema oropeo), òf tin tres punta (sistema merikanu).
• Mihó ta aparato ku isolashon dòbel. E kapa di isolashon èkstra ta pone ku ora tin defekto nan no ta haña koriente. Bo ta rekonosé e aparatonan aki na un ikono chikitu di dos firkant den otro.
Sa kiko bo ta hasi
Aunke bo kumpra e mihó aparatonan, waya, stèker i stòpkontakt: uso robes ta kondusí na situashonnan insigur. E dosnan mas konosí, ku lástimamente ta pasa hopi ainda, ta sobrekarga i korto sirkuito. Sa kiko bo ta hasi!
Sobrekarga i korto sirkuito
Ora tin sobrekarga ta pidi muchu koriente pa motibu ku ta usa hopi aparato eléktriko pareu. E wayanan di koriente ta bira muchu kayente pone e isolashon smèlt i bin korto sirkuito.
Korto sirkuito por sosodé tambe si un aparato òf waya ta dañá. E ora ei e núkleonan di koper di e wayanan di koriente ta bin den kontakto ku otro. Esei ta kondusí na un amperahe hopi haltu ku ta kousa kentamentu di mas i ku e wayanan ta smèlt.
Den bo kashi di meter, un fius ku ta bula òf un suich di grupo òf e interuptor outomátiko ku ta aktivá, ta kita koriente e ora ei. Bo ta haña bo e ora ei kompletamente òf parsialmente sin koriente te ora kita kousa di e korto sirkuito.
Tep
• No laga muchu hopi aparato ku ta usa hopi koriente traha pareu. Ta bai pa e ‘chupachupanan di koriente’ manera wasmashin, èrko, frishidèr, drayer eléktriko, mashin di laba tayó òf stòfzùiger.
• No konektá muchu aparato riba ún stòpkontakt, i pa grupo den bo kashi di meter, no konektá mas ku 1200 Watt. Riba e plachi di spesifikashon di bo aparato òf den e instrukshon pa uso, por mira kuantu Watt un aparato ta usa. Si tin duda, konsultá un elèktrishèn registrá.
• Semper tene bo mes na instrukshon pa uso di e aparatonan eléktriko.
• Kontrolá isolashon di e wayanan eléktriko. Un lugá hopi komun kaminda e isolashon ta daña, ta na e stèker. Sòru pa drecha e stèker, òf remplasá e aparato.
• Semper tene na e stèker ora bo ta sak’é for di stòpkontakt. No ranka na e waya, pasobra esei por daña e isolashon.
• No laga waya ‘pega’, por ehèmpel bou di porta òf material ku ta tapa flur. Semper sòru tambe ku a lòs wayanan kompletamente i ku nan no ta brua den otro. Asina bo ta prevení kentamentu di mas i gastamentu, ku ta kousa korto sirkuito.
• Nunka pega waya di elektrisidat ku klabu òf nit. Por kumpra klèm òf renchi spesial pa kabel pa pega waya na un manera seif.
• No usa waya pa kologá algu na dje.
• No usa mas ku un verlengsnoer entre un aparato i e stòpkontakt. Mas waya bo usa, mas grandi e chèns ta ku nan ta brua den otro. Tambe un kombinashon di verlengsnoer por pone bo konektá muchu aparato inkonsientemente.
Sòru pa grount
Ta importante pa grount spesialmente aparatonan di metal, manera wasmashin. Ora e waya di koriente bin den kontakto ku e metal, por ehèmpel pa motibu ku e waya a gasta òf e isolashon a lòs, e aparato ta haña koriente. Un waya èkstra (‘waya di grount) den e kabel di konekshon di e aparato ta prevení esaki: e koriente ta pasa bai den tera.
Ku e asina yamá ‘tera sirkuito’ aki, ta deskonektá koriente den bo kashi di meter komo ku e fius ta bula òf e interuptor outomátiko ta aktivá.
Si e waya di grount ta lòs òf no tin esaki, bo aparatonan ta sigui traha normalmente. Lástimamente ku hopi bes ta te ora tin fayo numá ta deskubrí grount robes: e koriente no ta bai i ta pone e aparato bou di tenshon. P’e motibu ei por tin kandela, òf koriente por dal e usadó. Esei ta peligroso pa bida di hende. Komo ku humedat ta bon konduktor di koriente, bo tin ku paga bon tinu spesialmente den lugánan húmedo manera baño i kushina.
Protehá bo mes, sòru pa grount!
Tep
• Pidi un instaladó registrá pa kontrolá òf instalá e instalashon eléktriko – bou di instalashon ta kai tambe konekshon di aparatonan.
• Paga tinu ku humedat. No pone kos di bebe òf un vas ku flor riba, òf direktamente banda di, aparatonan eléktriko.
• Preferiblemente usa aparatonan ku un stèker di grount i konektá nan solamente riba stòpkontakt di grount.
• Paga tinu: den lugánan húmedo manera baño i kushina, stòpkontakt i stèker di grount ta obligatorio.
Prevení daño pa motibu di mal tempu
Bo instalashon eléktriko bon di grount ta importante tambe ora tin mal tempu. Ora welek kai, bo aparatonan eléktriko por daño. Laga grount bo instalashon eléktriko i laga pone un interuptor outomátiko den bo kashi di meter. Si welek kai, e interuptor ta bòltu i ta kita koriente. Asina ta prevení daño!
Tep
• Bo instalashon eléktriko no ta di grount, e ora ei na momentu di mal tempu tuma e siguiente medidanan:
• Saka tur stèker di bo aparatonan for di stòpkontakt. Asina bo ta prevení ku e koriente di e welek ta yega na bo aparatonan.
• Deskonektá tambe bo telefòn, televishon i internèt.
Tene kuenta ku mucha
Mucha ta kurioso i movibel. Esei ta hasi ku koriente seif èkstra importante. Ta solamente algun medida tin ku tuma pa prevení aksidente i situashon peligroso: hasi stòpkontaktnan seif pa mucha, sòru pa waya i stèker ta bon isolá, i skonde wayanan òf pega nan bon. Kòrda riba muchanan!
Tep
• Buska stòpkontakt seif pa mucha. Nan tin tapa pa entrada di e stòpkontakt. E tapanan aki solamente ta move bai na banda si primi e stèker tur dos entrada mes duru. Pa bo esei ta fásil, pa un mucha esei ta hopi difísil.
• Bo por tapa tambe bo stòpkontaktnan eksistente. Pa esei por haña tapa lòs. Paga tinu: Nan no ta meskos pa stòpkontakt ku ta di grount i no di grount! Bo ta plak òf primi e tapa den e stòpkontakt. Pa medio di un mekanismo di fer e burakunan di e stòpkontakt no ta visibel si bo no ta usa nan.
• Saka stèker for di stòpkontakt despues di a usa bo aparatonan, asina e tapanan ta den posishon seif.
• Kontrolá regularmente isolashon di waya- i stèkernan. Un mucha no sa kiko ta isolashon malu i sin mas lo kohe un waya tene. E ora ei koriente por dal’e.
• Skonde wayanan di koriente mas tantu posibel. Bo yu por trompeká ariba òf keda pegá aden. Pasa wayanan kantu di muraya i patras di muebelnan.
• Preferiblemente usa algu pa pasa e kabel aden. Un otro posibilidat ta pa pega wayanan ku klèm na e plent.
• No laga waya kologá na haltura di mucha: esei ta un invitashon pa bai hunga kuné.


text:
KRALENDIJK – Fin di siman tras di lomba a tuma lugá un kompetensia di ponementu di ‘fever’ ku motosaikel. Alrededor di 600 persona a presensia e aktividat. Rainick Thode a sali kampion di e kompetensia. E aktividt a tuma lugá riba e tereno di APEM, kaminda 10 persona ku nan motosaikel a partisipá den e kompetensia. No solamente di Boneiru, sinembargo Jenny Martes di Kòrsou tambe a partisipa. Ta trata di un persona ku hopi talento i aña di eksperensia den e mundu di entre otro fever. Komentarionan di hopi hende tabata ku e kompetensia tabata tremendo. E atenshon di esnan ku a presensia e kompetensia i na final show di fever liber, (sin kompeti ku otro), hendenan a keda impreshoná. For di mucha chikitu te na hende di edat avansá tabata na e sitio pa mira loke tabata sosodé. Riba potrèt Shurendell Martina, kende a sali na di 2 lugá i Ranick Thode, esun mas mihó di e kompetensia. Riba potret Ranick esun ku e tayer ku entre otro el a gana durante kompetensia.
Post Views:
14


text: KRALENDIJK – Resientemente un suidadano a manda informashon i algun potrèt di kantidat di shushi tirá den mondi. Ta trata di shushi den e área patras di Amboina ku último tempu ta hopi usá pa tiramentu di shushi di forma ilegal. Algun luna pasá Selibon N.V. a hasi tur esfuerso pa limpia e área. Djis algun dia despues, deskonosí, òf deskonosínan a kontinuá ku tiramentu di shushi den e área. Ta trata di e área patras di bario Amboina riba e kaminda pa bai e tereno di El Tigre Winklaar kaminda ántes tabata saka Greis, i den bisindario. Ta tirando shushi inkorektamente. Ta bai un súplika fuerte na tur esnan ku ta hasi e akto nan ariba menshoná, pa stòp ku esaki. Loke nan ta hasi ta kousa sushedat na sitio no apropiá, ku tur e konsekuensia. Selibon N.V. a amplia su servisio, kaminda e suidadano por depositá shushi pòrnada tur wikènt, esta djasabra i djadumingu na Landfill. Ta ofresé tambe e parti di rekohé shushi èkstra ku e suidadano tin na kas. Por yama na ofisina di Selibon un dia promé ku e trùk ta pasa den bo bario pa rekohé shushi i Selibon ta manda un ekipo spesial pa atendé ku e shushi na bo kas. Pues no tin motibu pa tira shushi den bario. Nos huntu tin ku traha pa tene Boneiru limpi. Riba potrèt un parti di e porkeria ku antisosialnan ta tira den e área patras di bario Amboina.


text:
KRAKENDIJK – Djaweps atardi e konosido James Finies i Davika Bissessar a firma pa un fundashon nobo. Ta trata di un fundashon ku ta karga e nòmber di “Bonaire Human Right organization Foundation”. Davika Bissessar ta presidente i James Finies vise presidente. Nan a presentá na ofisina di notario Aniek Schouten, pa huntu nan pone firma i hasi e fundashon un realidat. Hopi aña nan a sinta huntu deliberá riba e asuntu aki, i awe tabata e momentu pa trese loke nan a mira un nesesidat na Boneiru. Awor ta e momentu perfekto pa lanta e fundashon. 1948, 10 di desèmber “Nashonnan Uni” a hasi ku ta un dia hopi importante den historia di mundu pa derecho humano. Derecho di hende ta konta tur kaminda, tabata entre otro loke e fundadonan di e fundashon a menshoná despues ku nan a firma i ofisialisá e fundashon.
Riba potrèt momentu ku nan a hasi e proseso i firma pa realisá e fundashon.


text:
E obra BaluArte ta honra nos pilarnan cultural
Oranjestad – Aña pasa Minister di Cultura a presenta e buki conmemorativo ‘BaluArte’. Cual tabata e prome bes cu Aruba tin un publicacion y na nos mes idioma Papiamento den cual a documenta un cantidad di 30 persona y/of organisacion cu a contribui considerablemente na desaroyo artístico y cultural di nos pais den e ultimo 65 añanan. E obra di literatura aki ‘BaluArte’ ta duna un bista amplio di cantidad grandi di proyecto, obra, actividad, presentacion y publicacion cu a tuma luga durante di transcurso di aña.
Pa duna oportunidad pa comunidad por será mas conocí e obra aki y como tambe e historia di e pioneronan cultural y organisacionan, fundacionan, instancianan y gruponan cu a celebra un of mas lustro den añanan cu a transcuri y cu a duna un aporte grandi riba tereno artístico y cultural, próximamente Minister di Cultura semanalmente lo publica articulonan pa prensa di e diferente pioneronan cultural di nos país cu ta aparece den e publicación y asina lanta e interes den comunidad pa cumpra e buki aki y tine como un bon recuerdo of regalo. Ademas nos futuro generacion por cera conocí cu algun di nos pioneronan cultural.
E buki BaluArte ta obtenibel na oficina di UNOCA sitúa na Stadionweg 21 na un balor di 55 florin. E forma di compra ta lo siguiente pa medio di un deposito riba cuenta di banco na Aruba Bank # 510470818 na nomber di UNOCA Boekenfonds. Despues por yama oficina di UNOCA 582 0108 of 583 5681 durante orarionan di oficina entre 8’or di mainta y 4’or di atardi. Tambe por manda un email na unoca@setarnet.aw cu e comprobante di pago, pa traha un afspraak pa pasa tuma e buki.


text: Diasabra atardi a drenta informe di un accidente cu hende herida na altura di S Chow na Savaneta, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente entre un auto y un brommer. Ta asina cu e auto a bula subi dilanti e brommer sin cu e chauffeur a wak e brommer y a dal e benta abao. Debi na e caida e motociclista a ricibi varios rasca na su curpa y tabata keha di dolor di nek. Na yegada di e ambulans nan a atende e victima y a transporte pa hospital. Polis a hiba e brommer na warda di Balashi.


text:
E ‘Uitvoeringsagenda’ nobo, pa e periodo di tres luna te fin di aña, ta mustra cu tin cierto avance den e trabao conhunto cu Aruba y Hulanda ta haciendo. Keto bay tin varios aspecto di e refora cu ainda ta den e fase di estudio, pero tin fecha poni pa introduccion di esakinan. Como ehemplo importante por sirbi e decision cu mester tuma ainda, si ta bay pa un sistema di belasting indirecto manera e BTW, o cu ta scoge pa e ABB cu ta implementando na e teritorionan Hulandes cu ta cay directamente bao di Den Haag.
Aunke ta tene e opcionnan habri, esaki ta mustra mas como un gesto na gobierno di Aruba. Di parti di Hulanda, y IMF, tin un preferencia pa introduccion di un BTW, pasobra esaki tin mihor posibilidad pa detecta no cumplimento. Un sistema manera e ABB, proponi poco aña pasa pa e ministro di finanzas di e tempo ey di e actual partido den oposicion, ta mas simple pasobra e ta requeri solamente un aumento di e capacidad di control na entrada di mercancia, unda ta cobra di biaha tanto invoerrechten y accijns, como e ABB. Banda di esaki por pensa riba un reforma di e tarifanan di douane, cu actualmente ta parce un selva di diferente tarifa, loke no ta haci trabao di control y cobro mas facil. ‘Por algo será’ cu nunca a logra implementa e reforma aki pa simplifica trabao y toch cobra mescos. Remarcable ta cu e Agenda di Ehecucion no ta menciona esey como tarea proponi, pero caso dado mester scoge pa e ABB ta mas cu recomendable pa ehecuta e simplificacion di e sistema anticua di tarifa aki. A proposito, tambe den e caso di scoge pa un BTW lo ta recomendable pa haci e reforma aki, cu riba su mes no por keda asina.
Nos por imagina cu esey lo topa cu resistencia den e cuerpo duanero, mescos cu e reforma general den e aparato lo crea angustia y preocupacion den henter e aparato publico. E Agenda ta menciona cu lo ta bay tin cambio den Capitulo 9 di LMA, cual ta trata e reglanan di suspension y retiro, unda sin duda algun ta e intencion pa amplia e posibilidadnan pa actua contra empleadonan publico cu no ta cumpli debidamente cu exigencia di trabao. E Agenda mes ta referi na e caso di e personanan cu no ta presenta na trabao, o na trabao no ta haci loke ta exigi di nan. Sin mas por mira esaki como un di e cambionan grandi den e aparato publico, hunto cu e introduccion di un sistema hopi mas estricto di evaluacion di prestacion na trabao. Lo introduci un sistema di siguimento di e empleado publico, den sentido di planificacion (di carera) pero tambe den sentido di evaluacion di prestacion. Sin mas esaki ta significa, no un fin na e modelo di patronahe politico, pero cu lo haci hopi mas dificil pa continua cu e practica nefasto ey, cu tin nos unda nos ta awe, cu un aparato publico hopi grandi, pero poco efectivo.
Esaki ta na su turno un estorbo pa funcionamento di economia, algo cu e Agenda ta indica tambe, mencionando como ehemplo e problemanan cu permiso di estadia ta ocasiona pa sector priva. Remarcable ta cu ta haci mencion explicito di e necesidad di trahador di exterior den nos economia, mientras cu te awe nada no ta move desde cu aña pasa a dal porta cera, cu e pretexto cu ‘mester yuda e Arubiano promer’ mientras cu pa miles di cupo di trabao no tin hende local, algo cu repetidamente e medio aki a trece dilanti. Sigur den e sector di personal cu educacion halto tin un demanda grandi pa hende cu nos no tin, en todo caso no suficiente. Ademas, esey no ta e unico categoria unda tin escasez, tambe den trabao mas simple y menos bon paga tin un demanda grandi cu no por cumpli cu e oferta interno. Corectamente e Agenda ta trece aden cu no por exclui un vista mas cla riba e trahadornan ilegal, y cu esaki ta requeri accion di banda gubernamental, tambe for di e punto di vista di perdida grandi di recurso pa caha di gobierno y di e fondonan social.
Tur esaki lo tin cu haya un apoyo den creacion di un sistema digital unda e diferente departamentonan por comparti informacion clave. Hopi ex-empleado publico cu semper a lucha pa trece mas coordinacion den actuacion di entidadnan gubernamental lo ta scucha e noticia aki cu cierto satisfaccion. No por ignora cu mas di 20 aña pasa caba tabatin hende den e aparato cu nan curazon na e lugar corecto y cu ademas tabatin e conocimento pa pone e procesonan aki cana, pero e resistencia politico pa hopi aña a haci esaki imposible. Nos lo haya naturalmente esnan cu ta bay keha atrobe, cu e Hulandesnan ‘ta tumando over Aruba’. Nos no ta mir’e asina, pasobra esnan cu ta den gobierno aki ta yama pa ehecuta tur esaki, irespecto e consecuencianan electoral na 2025, o antes si no tin e base actualmente pa ehecuta loke ta aparece como e realidad di mañan. Y no un mañan den scuridad di futuro, sino algo cu ta bay tuma lugar pronto. Laga gobierno proba cu no ta Hulanda so ta tras di e cos aki.


text:
(AP) – Ningun hende por nenga cu e mundo por ta inhusto, pero niun hende no a premira un diferencia den cantidad di vacuna disponibel entre e paisnan di mas recurso cu e paisnan di menos recurso asina grandi, y asina leu den e pandemia.
Desigualdad ta tur caminda. E proceso di vacunacion a bay bastante bon na Merca, suficiente pa tin casi mi ta di e populacion vacuna cu por lo menos un dosis, mientras cu Haiti, cual ta un biahe cortico leu, apenas a ricibi su prome entrega di vacuna dia 15 di juli, despues di luna y luna largo di promesanan no cumpli. 500,000 dosis di vacuna pa un populacion di mas di 11 miyon. Cana a percura pa mas di 10 dosis pa cada residente, mientras cu Sierra Leone su porcentahe di vacuna apenas a yega 1% riba dia 20 di juni.
E ta manera si e paisnan ta hambra, segun Strive Masiyiwa, e persona encarga cu ricibimento di e vacunanan , ken a haci referencia na e dicho Mericano “the richest guys grab the baker” (esun mas rico ta bay cu e panadero).
Oficialnan Mericano y Europeo ta hopi envolvi den e distribucion di e vacunanan contra coronavirus a comenta na The Associated Press cu no tabatin ningun pensamento ni preparacion na con lo lidia cu e situacion globalmente. En bes di esaki, nan a opta pa nan mesun uso domestico.
Sinembargo, tin hopi mas motibonan specifico dicon e vacunanan a tarda pa yega, y den cierto luga te ainda no a yega.
Inesperadamente COVID-19 a causa desastre na e paisnan di hopi recurso prome, y algun di nan luganan cu tambe a traha e vacunanan. Restriccionnan di exportacion a mantene e dosisnan aki dentro di nan frontera.
Tabatin un plan global di compra pa por provee vacuna na e paisnan di menos recurso, pero e tabata asina defectuoso y cu asina tiki fondo cu e no por a competi den e competencia di compra. Derechonan di propiedad intelectual a gana contra prioridad di salud publico global. E paisnan aki a expande vacunacion cada mas na personanan mas yong, y a ignora e suplica di tur e oficialnan di salud pa haci donacion di nan dosis, y a prefera di cuminsa un debate pa mas dosis nobo, pa ‘reenforsa’ e dosis nan ya duna na e pueblo, tur esaki mirando cu e paisnan di menos recurso no por a vacuna nisikiera e gruponan di halto riesgo.
E diferencia aki den cierto manera tabata inevitabel. Nacionnan di mas recurso a spera di mira regreso den nan inversion di placa den impuesto. Pero e grandesa di e desigualdad aki, e wardamento di tur e dosisnan aki di e vacuna sin usa, e falta di un plan efectivo pa resolve un problema global a impacta e oficialnan di salud, aunke no ta e prome biaha.
“Esaki tabata un arkitectura di inhusticia delibera.” Masiyiwa a declara na un conferencia di Milkin Institute.
“Nos no tin acceso na vacuna como donacion, pero tampocp a nos por cumpra. Pero mi ta sorprendi? No. Pa motibo cu esaki ta e mesun caminda unda cu nos tabata ta durante e pandemia di HIV. 8 aña despues cu e medicina tabata disponibel den e paisnan aki, te ainda nos no a ricibi nan, y nos a perde casi 10 miyon hende pa motibo di esaki.”
“E ta cuestion di calculacion simpel. Nos no tin acceso. Nos no tin nigun milager di vacuna.”
E World Health Organization a actualisa su guia pa epidemia despues di cada brote, mas recientemente cu Ebola den mente. Despues, un enfermedad a sali cu a ser conteni den paisnan unda cu tabatin escarez di servicio di salud publico, cu poco mantenimiento di higiena y areglo di bida aglomera cu conexion di biahe limita.
“For di comienso nos a bisa cu lo ta hopi importante pa tin un plataforma unda cu tur pais lo por ricibi vacuna, unda cu tin responsabilidad y transparencia.” Christian Happi a declara, un profesor na Nigeria su Redeemer University y un miembro di CEPI su comite consehero di ciencia. “Pero e idea completo ta cu nos a pensa e paisnan di mas recurso lo provee fondo pa por logra esaki pa e paisnan di menos recurso tambe.”
Expertonan di salud global pronto a realisa cu e paisnan aki di mas recurso lo “firma un pida di papel, bisando cu nan ta kere den igualdad, pero na momento cu e fichanan ta poni riba mesa, nan tur ta haci loke nan kier.” Happi a agrega.


text:
A.T.A. ta tene exitoso tercer edicion di ‘Cruise Symposium Aruba’
ORANJESTAD – Turismo crucero ta forma un parti integral di Aruba su desaroyo di turismo. E siman aki Aruba a conoce su di tres edicion di e ‘Cruise Symposium Aruba’, organisa pa Aruba Tourism Authority.
Mundialmente nos por mira un continuacion cu biahe y turismo ta destaca den e sector economico, contribuyendo cu 10% na e GDP global y apoyando na 1 di cada 10 trabaonan riba nos mundo.
Manera nos tur sa, biahe y turismo ta representa 88% di Aruba su GDP, cu ta significante mas halto compara cu e averahe mundial. 89% di nos empleo total ta directo of indirecto relata cu biahe y turismo.
Durante e programa di Cruise Symposium, Ronella Tjin Asjoe-Croes – CEO di Aruba Tourism Authority a duna di conoce cu A.T.A. ta continua di monitorea e industria crucero. Aspectonan manera combustible cu ta subiendo den prijs, enfoke pa cu bienestar y sostenibilidad pa cu cruceronan den futuro, ta wordo teni na cuenta.
Aruba su direccion strategico y su prioridadnan pa 2018 no a cambia significante pero e accion y e obhetivonan a wordo ahusta segun e desaroyo y e tendencianan trec’i dilanti.
Tjin Asjoe-Croes a comparti cu un di e obhetivonan pa 2018 ta pa turismo crucero crece cu 7% compara cu 2017. Tambe a ilustra cu e impacto economico pa medio di gasto di bishitantenan crucero a subi di $72 miyon pa $85.5 miyon, cu ta locual ta proyecta pa e aña aki. Adicionalmente ta proyecta cu turismo crucero lo crece cu 16% den pasahero e aña aki compara cu aña pasa, y pa 2018 esaki lo surpasa 7% di crecemento, cu ta basa riba bishitanan durante temporada abou.
Como parti di encuesta conduci pa varios linea crucero, Aruba ta sigui destaca como un di e destinacionnan faborito den e region di Caribe riba nan iterinario. “No obstante e resultadonan aki, hasta e miho resultado den mundo ta keda insignificante si e no wordo mantene. Esey kiermen cu nos destinacion mester sigui intenta pa semper mehora y mantene nos producto na un nivel halto”, Tjin Asjoe-Croes a laga sa.
Segun Mario Arends, Cruise Manager na Aruba Tourism Authority, desde 2016, A.T.A. mes ta conduci encuesta bao nos bishitantenan crucero, cual ta enfoka entre otro riba e satisfaccion di e turista crucero, cuanto e ta gasta na Aruba durante cu e ta bishita nos isla, si nan ta bolbe Aruba y si nan lo recomenda nos destinacion.
38% di e turistanan crucero ta mira nos destinacion como uno di beach y 28% ta mira nos como e isla mas cariñoso. Ademas 10% ta wak nos como e luga mas feliz. Durante su presentacion, Arends a elabora riba e perfil di nos bishitantenan crucero, entre otro nan edad, ganashi anual y naturalmente cuanto nan lo gasta riba nos isla durante nan bishita.
E average cu un turista crucero ta gasta actualmente na nos isla ta un promedio di US$ 112.36 pa dia pa cada persona.
Lex de Ridder, Chief Commercial Officer di Aruba Ports Authority a comparti e ‘Master Plan’ di nos waf en general, unda for di diferente angulo por a mira con nos waf ta embeyece/expande y ta aumenta na e experiencia di nos bishitantenan. Awendia, liñanan di crucero cada biaha ta bin cu barconan mas luhoso y mas grandi. A percura pa e cambionan necesario pa embeyece y asina nos waf lo keda primordialmente pa uzo exclusivo di e cruceronan.
“Nos tur tin un storia unico pa comparti” segun Rosabelle Illes durante su presentacion, na unda el a elabora riba e manera con nos ta mira y papia di nos destinacion cu nos bishitantenan. El a pone enfoke riba nos ‘One happy island’ y kico ta haci nos un destinacion contento, poniendo enfasis riba diferente aspectonan cu por wordo combersa cu nos turistanan.
E orador principal Amilcar ‘Mico’ Cascais a comparti actualizacionnan pa cu e industria crucero mundialmente pero tambe loke Aruba mester pone mas enfoke riba dje, entre otro nos DNA y con pa trece y comparti esaki no solamente cu e turistanan crucero pero tambe cu e (futuro) lineanan crucero cu Aruba riba nan itinerario.
Cruise Symposium Aruba 2017 ta un iniciativa local cu a resulta exitoso cu participacion di esnan cu ta traha sea directo of indirectamente cu e industria di turismo di crucero. Asina hunto entre otro ta yega na un miho sinergia, miho coordinacion y miho analisis pa eleva e experiencia di e turista crucero cu al final lo mester traduci su mes den aumento pa loke ta trata di loke nan ta laga atras den nos economia.
Un gradicimento ta bay na tur stakeholders cu a percura pa e dia aki un exito. Cu e tipo di eventonan asina aki ta haci un esfuerso adicional pa conserva nos posicion como destinacion crucero di nivel halto, considera como un di e miho destinacionnan den Caribe.


text:
KRALENDIJK — Desde siman pasa gezag a tuma e desishon pa nos pasa pa nivel di riesgo 1 bai 2. Esaki no a kai den bon tera sigur serka hopi hende, i sigur no serka e mundu di entertainment. Mesora Semii a bini ku e inisiativa pa kolekta firma di diferente musiko pa asina huntu ku esaki nan manda un karta skèrpi pa gezag pa splike e punto nan di prekupashon i tambe ku no tabata tin ningun espasio pa artista nan prepara pa un nivel mas haltu i mesora a sera tur kos.
Un di e industria nan ku a haña e sla di mas duru ku ningun hende tin masha atenshon riba dje ta e mundu di entertainment. Net awo ku djnan, bandanan, kantantenan a kuminsa haña un bida bèk, gezag i su tim ta tuma e desishon atrobe ku ta kai dirèkt kontra e industria aki ku ketu bai no a rekupera.
Mañan merdia e karta lo wòrdu entregá na gezag, pa asina wak na ki akuerdo por yega ku e industria di entertainment aki of ku e karta ta djis bai den lachi.
Un di e puntonan fuerte den e karta ta ku, ta sera mayoria aktividat pa e hende LOKAL, i Aerropuerto si ta di fiesta tur dia ku hopi bishitante.
FUENTE: LIVE 99 FM


text:
Prome Minister Evelyn Wever-Croes:
Ni school, club nocturno, restaurant y shopping mall lo bay ta habri por lo pronto
Lo bay evalua despues si nan por habri den un siguiente fase
Entrante dia 4 di Mei, cual ta dialuna awor, te cu dia 17 di Mei, prome minister di Aruba, Evelyn Wever-Croes, durante e conferencia di prensa di diamars anochi, a anuncia cu lo permiti algun establecimento pa habri, pero cu cierto condicionnan den un prome fase.
Un maximo di 15 persona por ta na e mesun momento den e establecimento, esey ta inclui personal y cliente alavez.
Manera cu a anuncia, ta trata tiendanan di paña, joyeria, truck di cuminda, museo y centro di arte, proyectonan di construccion y tienda of servicionan cu no tabata riba e lista no esencial, pero cu voluntariamente a cera.
Pero tin varios establecimento cu no por habri. Ta entre schoolnan, cu ainda no a tuma decision cu por habri.
Nan lo keda cera por lo pronto, te cu en todo caso 11 di Mei. Te cu awor aki no por bisa cu despues di 11 di Mei por habri. Ta trahando riba esaki.
Tampoco loke no por habri ta shopping malls of mercadonan, bar, nightclub, restaurant, panaderia y tur clase di recreacion cu excepcion di museo y centro di arte, salon di beyeza, barbero, massage, sauna, etc. Esakinan no por habri ainda, segun prome minister.


text:
Recientemente ATIA a tuma nota cu gobierno a anuncia algun decision cu lo bai na vigor Januari 2017. Gobierno den pasado tawata informa comercio di su decisionnan pero parce cu esei ta pertenece na pasado.
Comercio cu ta luchando den un economia cu actualmente no ta creciendo y cu un gran cantidad di negoshi chikito y mediano luchando, sin mas ta dicidi aumenta e gasto di salario cu 2%. E salario no ta aumenta solamente pa esnan cu e salario stipula pa gobierno pero automaticamente pa esnan cu ta ariba esaki tambe cu consecuencia comercio ta wordo confronta cu un aumento di gasto imponi den un tempo y anja cu por ser catogoriza sigur como dificil.
ATIA semper ta dispuesto pa duna su punto di vista y dialoga pa jega na compromisonan na beneficio di nos economia y nos clima di inversion. Lamentablemente tal dialogo no ta tuma luga mas y gobierno ta impone ariba comercio gasto sin tene consideracion cu e efecto cu esaki por tin ariba empleo y inflacion y ta significa un aumento di gasto ariba negoshinan.
ATIA tambe a tuma nota cu e prijs di awa y corriente lo bai baha na un forma desproporcional pa negoshinan na Aruba. Atrobe comercio ta ricibi un reduccion chikito di locual lo ser compensa? Cu e acto aki ta parce cu gobierno ta duda den e mecanismo di control di prijs na Aruba y e effecto cu un mercado liber competitivo tin. Na parecer di ATIA dunando comercio un parti igual na locual ta duna e consumidor priva lo tin un efecto multiple y hopi mas grandi ariba inversion, inflacion, empleo y sobreviviencia di negoshi na Aruba. Ademas, lo manda un senjal cu negoshinan por tin confianza den e temporada nos dilanti. Gobierno ta manda un senjal net al contrario door di unilateralmente dicidi gasto y manejo economico pa comercio.
ATIA ta preocupa cu e tendencia aki y ta urgi gobierno pa tene bon cuenta cu nos mester crea un vision cu ta duna confianza. E senjal ricibi cu e decisionan aki tin e efecto contrario y ta confundi comercio na Aruba.


text:
This post is also available in: Dutch, English.
Tin un variedat di patu ta biba riba Aruba, Boneiru i Kòrsou i Patu morèkè ta un di nan. Si bo ke opservá e para aki na e momentu aki, awor ku dam ainda no ta yen di awa, e mihó lugá pa bai wak ta e diferente planta di tratamentu di awa sushi riba e islanan. Aki nan ta sinta riba e rant di e bakinan den grupo grandi. Pero nan tin basta miedu di hende. Bo por rekonosé e paranan aki na e vlèk blòu ku nan tin riba nan ala ku ta mas fásil pa mira ora nan ta bula. E machu ta haña un vlèk blanku tras di su pik den forma di un mitar sirkulo ora nan kambia nan plumanan i haña nan pluma pa temporada di reprodukshon. Esaki ta sosodé den luna di dezèmber.
Ainda no a opservá reprodukshon riba nos isla, pero esaki por kambia ya ku si por a opservá komportashon di buska pareha. Ademas tin un grupo chikitu ku ta keda henter aña riba nos isla. E para aki ta kome mata di awa pero si e haña chèns di kome slak di awa of insekto e lo hasi esaki. Den sirkumstansia natural e para ta biba den plas di awa dushi of den awa ketu tras di palu di mangel.
Patu morèkè por midi 39 centimeter di largura.


text:
E kampaña pa bakuná kontra Covid-19 ta kana i mi ta konsider’é un éksito. Tambe e kampaña pa mas ku un (1) aña pa frena e malesa kontagioso basá riba kapasidat di kama den hospital. Pero nos mester realisá un kos promé ku nos selebrá. Covid-19 i su konsekuensianan ta muchu mas ku e sòm di konta kama i e kandidat di poblashon ku a bakuná.
Nos mester realisá ku un grupo grandi di persona ku a rekuperá (òf kura) di Covid-19, tambe esnan ku tabatin simptómanan leve, ta keda pa lurgu tempu ku problemanan di salú. E tèrminologia ku ta usa ta ‘post Covid-19 conditions’. Esnan prinsipal ta daño na kurason, pulmón i selebre. E delaster aki por kondusí na Alzheimer, Parkinson i Guillian-Barré. Adishonalmente un grupo grandi di hende ta sufri di depreshon, ansiedat i otro malesa mental. No papia mes di hendenan ku a pèrdè un ser kerí. E siman aki mi a papia ku un hende ku a pèrdè su kasá despues di un matrimonio di 34 aña. Ku awa na wowo e a kontami kuantu di e ta sufri di soledat ku ta keda asentuá pa e lockdown i medida di plachi di number.
Mi no ta médiko, ni mi ta trata di aparentá di ta unu. Loke mi ke atvertí p’e ta pa nos no keda konsentrá solamente riba bakunashon i prevenshon. E ekipo di pandemia mester keda ampliá for di awor ku profeshonalnan pa atendé i ku aspektonan di salú mental i ‘post Covid-19 conditions’. E ekipo ampliá aki mester bin dilanti i duna informashon. Nos no por pèrmití nos mes di ignorá esaki. Final di kuenta, manera Nashonnan Uní a bisa: “We are in this for the long haul”.
Willemstad, Kòrsou


text:
Mi a sigui e rueda di prensa di minister Schwengle, y mi tin di admiti cu mi “gemoed” a casi yena ora mi a wak e minister ta declara cu e no lo bay tin weekend ni tampoco vakantie mas ora e bay fungi parttime como longarts.
Mi tin di admiti tambe cu mi mester a seca un lagrima ora e minister a laga sa cu e no sa si e lo por cumpli cu su trabou como minister y esun di longarts, y cu e lo tin un decision hopi dificil pa haci si e yega na e punto aki.
Unda tur e “bravour” a keda diripiente di un minister cu a bisa di kier bira fulltime politico y cu lo e haci su maximo esfuerso pa defende e derecho di e patient pa un mihor cuido.
E minister lo a ripara cu e a faya como minister y awor kier regresa, y asina perhudicando un yiu di tera cu SÍ kier traha como longarts.
Ta obvio cu e minister ta gusta tira culpa riba otro hende, pasobra den su declaracion e ta laga sa cu mucho hopi patient ta wordo referi na un longarts na Aruba, implicando cu e dokter di cas no sa su trabou, y cu e patient ta exagera su keho pa e yega cerca un specialista.
Straño ta cu e minister den pasado como longarts tabata papia otro “lenga”, indicando cu mester mucho mas specialista na Aruba, esaki ta dia cu ela traha un manpowerplanning tempo cu e tabata traha den HOH. Y esaki ta documenta.
By the way, lo ta interesante pa sa kiko e lo bay haci ora e haña su retiro como minister door di pueblo, pasobra lo tin dos longarts trahando na Aruba, y no lo tin trabou p’e tampoco. Of lo e bay despedi e colega di Surnam cu awor aki a reemplase?
Den su declaracion ela bisa cu 60% di e patientnan cu ta bay longarts, ta bay pa Asma of COPD, cu un huisarts mes lo por wak. Y na Merca solamente 5% di e tipo di patientnan aki ta bay un longarts. Si esey ta e caso, anto de facto ta 1 longarts so mester na Aruba. Esaki ta completamente otro cu loke e mes a pone den su manpowerplanning. Dicon un cambio asina grandi?? Ta un hustificacion e ta busca pa stroba dr. Lejuez-Becker bin traha na Aruba?
Den mi concepto no tin ningun hustificacion pa AZV no ofrece dr. Lejuez-Becker un trabou como longarts na Aruba.
Banda di e aspecto un poco humoristico y hopi insincero den su declaracion, tin algo hopi serio cu ela bisa cu nos mester tene debido cuenta cune, esta na unda ela bisa cu e lo bay traha tur dia despues di trabow, den weekend y alabes den su vakantie. E pregunta ta cu si esey no por ta un peliger pa e patient, door di e cansancio di e minister?
Loke sr. Schwengle tin di haci, ta laga su ego un banda y haci pueblo un fabor y baha como minister.
Ya e no ta un peliger pa pueblo, ni como minister ni como dokter.


text: ORANJESTAD, Aruba: Durante e fin di siman aki, Minister dr. Alex Schwengle a realisa decenas di bishitanan di cas, tanto diasabra como diadomingo. A concentra den su mayoria pariba di brug, specialmente famianan cu a yama pidi pa e pasa bishita nan pa scucha di su plannan, su vision y kico mas por spera den e 4 añanan nos dilanti. A enfoca riba e renobacion y ampliacion di Hospital, introduccion di Inspeccion di Salud Publico, independisacion di Laboratorio Nacional, expansion di e servicionan di IMSan y asina por sigui menciona. Den deporte a inverti miyones no solamente den infrastructura sino tambe den e deportista mes, locual antes no tabata sosode. A renegocia e contract di Lotto den cual Gobierno lo haya 2 miyon florin extra pa aña pa inverti den deporte. E tipo di mensahenan asina na comunidad ta yena e pueblo di alegria y ta cla pa deposita nan confiansa pa continuacion. Den su mayoria, e casnan cu a bishita, incluyendo algun di partidonan di oposicion cu mesora a baha bandera y subi esun di AVP a sigura cu “Berde e ta”.


text:
Gobierno di Aruba a recorda awe Anne Frank su fecha natalicio
Gobierno di Aruba a recorda awe Anne Frank su fecha natalicio
ORANJESTAD – Hunto cu Secretario di Conseho di Minister sra. mr. Grace Koolman, Minister di Finansa, Asuntonan Economico y Cultura sra. mr. Xiomara Ruiz-Maduro den nomber di Gobierno di Aruba a recorda awe Anne Frank su fecha natalicio. Anne Frank tabata un hoben Hudiu cu mester a sconde hunto cu su famia pa e Nazinan cu tabata persigui nan durante e Segunda Guera Mundial. Den su diario e tabata nota y relata kico e y su famia tabata pasa aden. El’a haci esaki di su 12 pa 14 aña ya cu su 15 aña Anne Frank a fayece den e campo di concentracion Belgen/Belsen na maart 1945.
Na bida Anne Frank lo a cumpli 90 aña awe. Gobierno di Aruba ta para un rato pa recorda e forza di un mucha pa pasa den momentonan asina duro den bida y relata esaki pa mundo por corda cu nos mester tin tolerancia pa diferencia y respet pa bida di otro.


text:
Recientemente SMOA por a lesa den media cu prijs di buki di Colegio Arubano a subi masha hopi. E articulo a menciona cifranan cu ta incorecto. Lastimamente no a check cu SMOA kiko e prijsnan ta di berdad. E noticia ta fake news.
Segun e articulo e prijs di buki a subi di Afl. 1.700 te cu AFl. 3.900. E informacion aki ta incorecto.
SMOA kier comenta cu e bukinan ta wordu cumpra dor di SMOA y e prijsnan a hisa. E prijs total di buki ta depende di e vaknan cu e leerling ta tuma. E valor di prijs lo subi alrededor di 15% cu ta e aumento di gastonan etc. E prijsnan ta varia entre Af. 570 – Afl. 1.600.
Nos a cuminsa e aña escolar bon awe cu tur docentenan riba bon pia. Contrario na loke a transmiti den media prome cu e encuentro, cu e aña a cuminsa cu maestronan disgusta.
Maestronan di Colegio Arubano 2018 – 2019
Schoolleiding 2018 – 2019
Colegio y e organisacion henter ta contento y ta yama bon bini na , señora Michella van Loon como rector nobo, señora Uka Boekhoudt como waarnemend rector y na e dos conrectornan nobo.
SMOA ta spera di clarifica e noticianan falso aki.


text:
Bo ta deseá di pensa huntu ku nos riba un rumbo stratégiko pa Unkobon? Den e kaso ei ofresé bo mes pa bira representante di miembronan di Unkobon!
Konseho di Bònt (Bondsraad) ta buskando hendenan motivá ku por yuda pensa kiko i kon Unkobon por hasi pa adelanto y bienestar di e konsumidó aki na Boneiru. Bo por postulá bo mes komo kandidato pa Bondsraad si bo:
- • ta pa 1-11-2020 minimal 1 aña konsekutivo miembro di Unkobon;
- • ta interesá den asuntonan ku ta toka konsumidó i • ta sinti bo mes atraí pa desaroyonan social;
- ta dispuesto pa hinka bo tempu y energia komo miembro di Bondsraad durante minimal dos biaha pa aña na trabounan rekerí;
- • konosé un òf mas miembro di Unkobon ku lo kier apoyá bo kandidatura
Unkobon ta un organisashon independiente di koló politiko y kreensha. Un miembro di Konseho Insular, Kolegio Ehekutivo òf miembro di direktiva di un partido politiko no por bira miembro di Bondsraad.
Un komishon organisatorio di Unkobon lo organisá e elekshon. Dia di postulashon di kandidato ta sera 23 di oktober 2020.
Manda bo aplikashon promé ku 23 di oktober 2020 na secretariaat@unkobon.org òf na Unkobon, P.O.box 226, Bonaire
menshonando:
bo number di miembresia di Unkobon
- nòmber y direkshon
- fecha di nasementu y sekso
- number di telefon y direkshon elektroniko (e-mail)
- • algu di bo mes (un cv eventualmente)
Atenshon: postulando bo mes komo kandidato bo ta bai di akuerdo ku sigiente deklarashon y outorisashon.
Deklarashon: Si mi wòrdu elehí komo miembro di Bondsraad mi ta deklará ku no tin echo ni sirkunstansia, ku lo por daña òf tacha nòmber di Unkobon.
Outorisashon: Postulando mi mes komo kandidato pa bira miembro di Bondsraad, mi ta outorisá e komishon organisatorio di Unkobon pa uza mi datonan personal (inkluso cv) pa e proseso di elekshon.


text:
SVb su Departamento di Pensioen ta introduci un servicio nobo pa su clientenan
SVb autonomo celebrando 30 Aña y ta keda inova su servicio.
Diahuebs mainta Director di SVb Aruba ir. Edwin Jacobs y hefe di Departamento di Pensioen Luis Tromp durante di un conferencia di prensa a presenta e servicio nobo “MiPensioen”. SVb den su afan pa mehora su servicio na su clientela, “e pensionado” continuamente ta inova su sistemanan y servicionan. Aña pasa a introduci riba e website di SVb e calculador di pensioen den cual e pensionado por calcula e suma aproxima di su pensioen di biehes esta e AOV.
Awor ta introduci otro servcio den cual e cliente por haci uzo di servicionan di SVb online. SVb ta introduci un portal di internet cu ta haci posibel pa print algun documento y manda e-mail na e Departamento di Pensioen. Na e momento aki por print e “jaaropgaaf”, “inkomensverklaring”, “herziening mutatie” y un “toelichting” di AOV. Den futuro lo ta posibel pa print otro documentonan y tambe haci registracion y peticion pa revision mediante e portal.
Pa por drenta e portal e pensionado mester crea un password. Como nomber di usuario mester tin un e-mailadres. E pensionado su number di AOV/ AWW, e e-mailadres y e fecha di nacimento hunto, ta haci e pensionado usuario di e portal di internet di e Departamento di Pensioen di SVb Aruba. E portal di internet ta alcansabel via www.svbaruba.org. Bou di menu pensionado mester kies “MiPensioen”.
Den e proximo dianan pensionadonan lo ricibi un carta na cas cu informacion con pa bira usuario di e servicio nobo aki “MiPensioen”. Como servicio adicional, na oficina di Pensioen den Vondellaan, a instala computer specialmente pa e pensionado por registra y tambe haya splicacion personalmente di e servicio nobo aki. Sinembargo pa nos clientenan cu no tin computer na nan disposicion nos oficinanan lo keda duna e servicio manera semper. Un recordatorio ta cu riba diaranson merdia nos oficina na Vondellaan ta sera parti merdia y na San Nicolas henter dia.
Un partner esencial sigur den e caminda di inovacion aki ta ITP Caribbean kende ta y a brinda Departamento di Pensioen e sosten tecnoligico pa e introduccion di “MiPensioen”.
Banco di Seguro Social di Aruba su meta ta pa keda inova y haci cambio den su sistemanan pa asina sirbi su pensionadonan rond mundo mas miho posibel.


text:
Carnaval
Carnaval (Papiamentu: karnaval) ta bin orginalmente for di celebracion catolico cu tambe tin raishi pagano y ta celebr'e tres dia prome cu Dia di Shinishi. Segun e tradicion, e fiesta ta dura di diadomingo te diamars anochi- "Nochi Diamars". Pa meinochi ta cuminsa cuaresma di 40 dia te cu Siman Santo.
[editá | editá fuente]
Tur aña den temporada prome cu cuaresma ta sali riba caya y baila. Na Kòrsou ta baila esaki riba ritmo di tumba ku anualmente nan ta scohe un ganado di tumba. Na 2020 a celebra sinkuenta aña di carnaval na Kòrsou. Un persentahe hopi grandi di e comunidad ta celebra esaki. Por reparti carnaval den tres marcha cabesante, na prome marcha hubenil, di dos marcha grandi y di tres Teenerparade (marcha di hoben) i dos submarcha cu ta marcha di despedida hubenil y marcha di despedida grandi; kaminda na final di esakinan lo kima Momo.


text:
HILVERSUM – Gerard van den Tweel, lantadó di VVD Boneiru, segun e mes solamente a haña un anunsio di e direktiva mayó di e partido. Tabata fin di 2015 i VVD na Boneiru a stòp di eksistí.
“Esaki tabata òrdu di e direktiva mayó nobo di VVD. E direktiva mayó bieu si tabata aploudí e kos”, Van den Tweel ta bisa. Ora di lantamentu di e partido na mei di 2015, el a imaginá su mes otro kos. “Na Boneiru tin 18 mil hende ta biba, entre nan liberal tambe”, e ta bisa. “Na 2012 ku elekshonnan di Tweede Kamer nos tabata tin 485 voto. Un asiento ta mas o ménos 800 voto. Ke men tabatin ánimo e tempu ei.”
Ku un departamentu di VVD na Boneiru mester a ampliá e kantidat ei di votadó. E elekshonnan oropeo di 2014 ta un promé midimentu. VVD ta kue mas o ménos 200 na Boneiru, pero no tin masha ánimo. E porsentahe ku a presentá inkluso voto imbálido i blanku tabata 11.5 porshento. Esei ta leu bou di e promedio na Hulanda (37.7 porshento) i Oropa (42.6)
Partido lokal
Entretantu despues di e reformashonnan estatal di 10-10-’10 Hulanda no ta popular serka e pueblo lokal. “Pueblo bonerianu no ta kla pa VVD den elekshon. E pueblo ta anti-makamba i anti VVD”, sekretario Hans Els ta bisa na ougùstùs di 2014. Van den Tweel no ta di akuerdo: “Personalmente nos no a eksperiensiá esaki asina komo miembro di VVD bonerianu”, e ta bisa awor.
Segun Van den Tweel esaki no ta kita ku ta difísil pa kibra e hegemonia tradishonal kòra-bèrdè (PDB/UPB) den polítika boneriano. E ta keda para ariba ku sigur sigur tabatin entusiasmo pa un zonido liberal. “Pero kisas un partido liberal lokal lo tabata mas mihó.”
Pobresa
Un kousa importante pa e resultadonan malu pa VVD Boneiru ta ku pobresa despues di 10-10-’10 ta oumentá eksplosivamente. Van den Tweel: “E gabinete di PVDA i VVD no a reakshoná sufisientemente riba e nesesidatnan i fayonan den e maneho di e islanan BES. Esaki ta konta espesialmente pa Boneiru, ku PVDA tabata i ainda ta responsabel p’e den gabinete.
Ta kaba ku PVDA. E partido segun e miembro di VVD tabatin ‘poko òf niun sorto di interes den islanan BES’. “E falta di atenshon i akshon aki di espesialmente PVDA a pone ku a nase un atmósfera antimakamba, ku komo resultado konkreto e rechaso na e referèndem.”
Dia 18 di desèmber 2015 Boneiru a tene un referèndem tokante kon duna kontenido na un laso estatal ku Hulanda. Kasi 68 porshento di e bonerianunan a vota kontra.
Ambishon polítiko
Van den Tweel, aktivo den polítika na Hulanda pa hopi aña kaba, no tin ambishon polítiko mas na Boneiru. Ni serka un otro partido tampoko, e ta bisa.
Outor Pieter Hofmann


text:
DEN HAAG – Ta bin ayudo finansiero struktural for di Den Haag rápidamente? No ta ferwagt un desishon definitivo e siman aki, pero tòg djabièrnè awor por bira un dia importante. Pasobra tin un Konseho di Minister di Reino riba agènda.
E islanan tin mester di sentenar di miónes, pero por akudí solamente serka Den Haag. Gabinete hulandes for di algun siman a pone un eksigensia mas pisá riba mesa. Esaki ke men: pasa mas reformashon i ku Hulanda mes ta dal bai ku e sèn fiá na e islanan. Shete aña largu.
Aruba Kòrsou i Sint Maarten ta bai firma serka e krus? Sekretario di Estado Knops (Relashonnan den Reino) ke klaridat promé ku sèptèmber. Si djabièrnè di bèrdè lo tuma paso, ta dependé di deliberashon entre Hulanda i e islanan e dianan binidero. Konseho di Minister di Reino ta un reunion formal. Pa yega na un akuerdo lo bai mas lihé si tene kombersashonnan delantá, e ekspertonan ta bisa.
‘Nos ta pidi Hulanda simplemente pa un diálogo’
“Nos no a kòmbersá ainda for di dia ku e paketenan ta riba mesa”, promé minister Eugene Rhuggenaath di Kòrsou ta bisa. Aruba, Kòrsou i Sint Maarten ta bisa ku meskos ku Hulanda nan ta konvensé ku reformashon ta nesesario, pero no a kosto di derechonan fundamental i outonomia ku e islanan a lucha p’e largu.
“Nos ta djis pidi Hulanda un diálogo. Kon for di nos i nan vishon nos por aserká otro, a base di kontenido sí”, segun Rhuggenath kontra prensa. I tambe ku nos propio ekspertonan lo koperá ku esnan di Hulanda.”
For di wikènt pasá tin algu remarkabel. For di gabinete Rhuggenaath ta zona un optimismo awor ku a pone diferente deseo hulandes i plan di Kòrsou banda di otro. “Ta manera nos ta mas riba un liña ku ta parse”, promé minister Rhuggenaath ta enfatisá. “I a realisá hopi kaba.”
Turismo lo kuminsá atrobe?
Oloshi ta bati pa e islanan, pero tambe pa Den Haag pa pèrkurá pa e krísis sosial ekonómiko no bira mas grandi. E ekonomianan insular ta funshoná espesialmente riba turismo, espesialmente pa Aruba i Sint Maarten. Si turismo lo start e lunanan binidero, ta un pregunta ainda.
(e teksto ta sigui despues di e lista)
E infekshonnan na Aruba i Sint Maarten ta krese lihé for di dia ku e fronteranan a habri atrobe pa turista di Estádos Unídos. Miembro di Kamer di CDA Chris van Dam kuminsamentu di e verano aki a hasi un apelashon na hende na Hulanda pa sostené e partinan karibense i espesialmente bai tene vakashon ei. Entretantu e konseho hulandes ta pa sali djei, si no ta nesesario.
Èks polítiko i hende prominente tin hopi krítika riba e aktitut hulandes
Sekretario di estado Knops for di Tweede Kamer ta haña hopi sosten pa pone kondishonnan fuerte. E polítikonan hulandes ta haña ku e islanan mas tantu no ta kumpli ku nan palabra i p’esei mester firma na e krus.
Pafó di e murayanan di Den Haag e krítika ta persistente. Diferente hende prominente na Hulanda i na e islanan – empresario, èks minister te ku personalidat di den media – ta haña ku a aktitut di Hulanda ta mucha fuerte den direkshon di e promé ministernan di e islanan i ku ta dañino tambe pa e koperashon den futuro.
Maria Liberia- Peters, èks promé minister di Antia Hulandes anterior, ta mustra ku Hulanda tin hopi mester di e islanan. Espesialmente pa loke ta tuma lugá den polítika internashonal. Ta danki na e promé ministernan di Aruba, Kòrsou i Sint Maarten ku Reino (lesa: Hulanda) a logra haña un asiento den Nashonnan Uní, Liberia ta referí na dje komo ehèmpel.
Situashon di win-win pa Reino
Èks promé minister Mike Eman ta mustra ariba den un karta habrí na prome minister Mark Rutte kon Aruba a yud’é. I ku Aruba mas tantu lo ke traha pa yega na un situashon di win-win pa Reino, miéntras polítika na Den Haag ta komportá su mes komo ‘e tesorero’. Segun Eman un momento krusial a yega pa Hulanda mustra ku e tambe por ta ‘amikal’.


text:
Kralendijk – Den un reunion ofisial di direktiva di partido Movementu di Pueblo Boneriano (MPB) un direktiva nobo a keda instalá i inskribí ofisialmente na Kámara di Komersio. E direktiva nobo ta konsistí di Vice presidente: Cyrill Vrolijk, Sekretario: Desiree Croes, Tesorero Sanne Meijer i miembronan Jendell Birginia, Roderick Martes, Chon Theodora, Meridith Jansen, Orphaline Saleh i Elvis Tjin Asjoe.
MPB a wòrdu fundá statutariamente 15 di desèmber 2013 ku e ideologia Kristian-Sosial. Promé ku MPB a lanta un enkuesta a wòrdu hasí pa saka afó kiko tabata biba politikamente den pueblo Boneriano. Loke a sali afó e tempu ei tabata ku pueblo Boneriano tabata deseá un kambio den nan kondishonnan di biba kargá ku un forma nobo di hiba polítika ku lidernan nobo. Ku e deseo di pueblo aki MPB a lanta i gana elekshon 15 di Mart 2015 ku 3 asiento i pa 4 aña despues 20 di Mart 2019 MPB bolbe gana elekshon pero e biaha aki ku 4 asiento.
For di 8 di Aprel 2019 MPB ta forma parti di koalishon i konsekuentemente e gobièrnu i ta agradesido pa e konfiansa di nos aliado di koalishon i pa e stabilidat ku a keda mantene henter e periodo di gobernashon aki. Esaki ta e promé koalishon despues di 101010 ku ta rumbo pa sinta henter e periodo di gobernashon.
MPB ta gradisí e direktiva saliente pa e konfiansa i trabounan desplegá pa 6 aña largu. E miembronan di direktiva saliente ta: Ibi Antonius, Gianni van den Heuvel, Renata Domacassé, Hennyson Thielman i Serapio Pop. Lo keda mantene e relashon ku e direktiva saliente i nan ta keda dipuesto pa konseha e partido a base di e eskperiensa optene. Komo lider polítiko Elvis Tjin Asjoe ta outomátikamente miembro di direktiva for di inisio.
Nos ta desa e direktiva nobo hopi sabiduria pa asina sigui enfrenta tur reto polítiko i hasi lo maksimo pa kontinua riba e kaminda pa bienestar di nos isla.


text:
Tag Archives: externe controle
Ceramento di Algun Departamento di SVb
En conexion cu actividadnan interno, awe entrante 12:00 pm e siguiente departamentonan di SVb ta cera: Premieheffing Invordering Externe Controle Uitkeringen ZV/OV & Cessantia Mayan tur departamentonan menciona ta habri na e orarionan normal atrobe. Nos ta ofrece nos disculpa pa cualkier inconveniencia.
Anuncia Relaciona cu Ceramento di Oficina di SVb
Banco di Seguro Social Aruba SVb ta anuncia cu en conexion cu actividadnan interno, oficinanan di: • Premieheffing (Inscripcion) • Externe Controle • Invordering ta cera pa publico dialuna mainta 13 juli 2015, te cu 10:00 am.


text:
Kòrsou, 23 di yanüari 2018,
Urgentemente
Konserniente: Oudit tékniko Isla chokante: “Denter di poko tempu mortonan lo kai aki”
Estimado Minister Presidente Rhuggenaath, estimada Minister Römer,
Nos a haña e relato di e oudit tékniko di Isla pa E&D (Texas) via di Internet, i nos ekspertonan a studi’é. E investigashon, ku nos ta agregá komo anekso na e karta akí, ta bon hinká den otro, yen di detaye.
Nos a haña sa for di artíkulo den medio di komunikashon, ku bo ta na altura di e oudit akí ya for di luna di novèmber 2017, pero nos ta puntra nos mes si bo ta konsiente di e konklushonnan chokante den e relato i ken a konsehá bo den esaki.
E relato no ta mustra solamente riba e práktika kondenabel di ‘run to failure’, sino prinsipalmente e tantísimo peligernan agudo presente kousá pa e inspekshonnan hasí, òf mihó bisá, nunka hasí di e instalashonnan riba e tereno di Isla. Kaminda a drecha algun defekto, a hasi esaki estilo di ‘patching’. Na un pais manera Bélgika tal ‘drechamentu’ a kondusí na un eksploshon kaminda dos obrero a rementá na wèrki!
E konklushonnan chokante di e oudit akí ta nèt kontrali na loke pa añanan largu kaba Jaime de Sola, èks miembro di MDPT, i señor Gilbert Wawoe ta bisa ku Isla ta un refineria ‘state of the art’. Alegashonnan ku e intenshon pa suavisá òf ridikulisá e atvertensianan pa e situashonnan peligroso riba e tereno ei, ku entre otro SMOC a yega di deskribí vários biaha kaba.
Algun sita saká for di e oudit di E&D:
“While no major catastrophic incidents have occurred recently in the Isla Refinery, its performance and reliability /availability has been probably adversely affected by combination of variable crude supply and some inspection and maintenance practices, which do not always correspond to practices of similar refineries E&D specialists are familiar with and/or with RAGAGEP (recognized and generally accepted good engineering practices)”.
“So far it can be concluded that in recent years the refinery has been relatively fortunate in avoiding major incident”.
Ta un konklushon so por saka despues di a lesa e oudit akí:
E situashon di hopi instalashon riba e tereno di Isla ta den tal estado ku no ta responsabel pa laga e obreronan, ni habitantenan den serkania, keda traha òf biba einan si e maneho no ta kambia nada. Si e maneho no ta kambia, esaki ta enserá ku Pais Kòrsou ku e enkargadonan ta para responsabel pa e konsekuensianan di kalamidat, fuera di e responsabilidat moral pa e obrerornan, habitantenan i bishitantenan.
Nos ta di akuerdo ku e unionnan APRI ku PWFC ku awor sí ‘5 sekonde promé ku 12 or’ a bati. Nos ta spera, sinembargo, ku bo ta na tempu ainda pa sera Isla i solushoná, si ta posibel, e fayonan serio, manera e oudit ku urgensia grandi ta sugerí, ku e suplemento di un komentario tékniko.
Den pasado SMOC ya a proponé i sugerí pa rekurí na Deelen, e baké ku ta asistí SMOC, kaminda nos a presentá i splika su perisia. Su reakshon riba e oudit akí ta: “Inmensamente triste ora bo ta les’é. Nan ta eksplotá e instalashonnan ketu bai, te ora esakinan ta kibra (‘run to failure’), kuminsá lèk òf rementá. Denter di poko tempu lo tin morto akinan.” Señor Deelen ta dispuesto di asistí bo na plaso korto den e situashon sumamente krítiko akí, i e por konta riba sosten di un inspektor ku mas ku 30 aña di eksperensia na DCMR.
Nos ta supliká bo urgentemente pa para e refineria mas pronto posibel pa asina investigá e posibel solushonnan i implementá esakinan.
Na nòmber di direktiva di SMOC,
Drs Peter van Leeuwen
Presidente di SMOC
FB smoc curacao


text:
E ekipo femenino di futbol mas dominante di Aruba den e ultimo decada aki, e “Lady Pumanan” di Piedra Plat, ta un biaha mas den top di e deporte rey, e biaha aki nan a gana e torneo ‘Festival Damas 2021’.
Un torneo cu a atrae hopi ekiponan femenino di rond di nos isla. E weganan a tuma lugar den un formato di mitar veld cu ocho hungado cada banda, cu dos mitar di 20 minuut cada un, un sistema cu di berdad a resulta di ta hopi atractivo y a fomenta un futbol di bastante bon calidad. “Kudos” na AVB p’a organisa un torneo asina y promove e futbol femenino riba nos isla, ta tempo pa nos “catch up” cu otro islanan rond Caribe cu ya ta bastante avansa caba den e genero aki.
Britannia a yega e final ganando di RCA den semi-final cu anotacion di 3-0, mientras cu La Fama a gana Estrella 1-0.
E partido final di Britannia vs La Fama a cuminsa di biaha, net 27 seconde di wega, cu un auto-gol pa duna e Lady Pumanan un bentaha tempran di 1-0.
Toch e ekipo Speransa Berde di Savaneta a sigui e wega cu miho toke, control y posesion di e bala, despues di e gol tempran pa Britannia. Mas bien e campeonan di Aruba a haya nan den bastante descontrol, cu pasenan eratico, hungando primordialmente “bala largo” buscando na sorprende La Fama, pero envano.
Mientras cu La Fama a keda toka bala bon, hayando yegada trei bon futbol di nan estelar Shadira Croes, pero tabata hasi falta e calidad den e ultimo “touch” pa anota e gol cu por a duna merito na nan bon trabou, man’e tabata e caso na minuut 13 di wega, nan a perde un chens cla pa empata e wega, cos por tabata diferente den e caso ey.
Na un dado momento e Lady Pumanan a haya nan den un frustracion y hasta por a scucha e gritonan entre nan hungadonan, tambe di nan capitan Mylene Croes, un hungado cu sa duna bon ehempel cu su mes wega, tratando na lanta su ekipo foi sonjo y encontra cu nan wega cu a duna nan asina hopi trofeonan.
E curason di campeon a cuminsa bati atrobe y na minuut 17 e gol pa aumenta bentaha a yega den persona di Jennifer Henao pa hasi e wega 2-0 pa Britannia.
Casi na final di e prome half Britannia a haya otro chens cla pa aumenta e score, unda Jimena Borja a hera pon’e bala den net, pero asina e prome tempo a yega na su fin, Britannia ariba 2-0, apesar cu La Fama tabatin un mihor prome tempo den tur sentido di palabra, except den e anotacion.
Pa cuminsa e di dos tempo e Lady Pumanan a bin mas organisa den medio campo, ganando y wantando bala cu bon combinacion entre Croes, Henao, Douglas y Borja, creando situacionan di peliger tras di bon yegadanan, unda e portero balente di La Fama, nan capitan Hadassah Kock, mester a traha hopi duro pa evita cu Britannia a aumenta nan bentaha ainda mas.
Asina mes Mylene Croes na minuut 25, cu su pia links di oro, den un bunita tiro di distancia a anota e gol pa Britannia bai ariba 3-0, nos ta papiando kizas di e mihor pia links den futbol di Aruba, y mi kiermeen den tur division di e deporte rey riba nos isla, ken no ta corda su gol olimpico den e final di Division Damas di tres anja pasa?
Britannia, e mihor ekipo den di dos tempo, a domina e wega cu miho posesion y mas yegada, La Fama a perde nan control di e prome tempo, hungando awor den contra-golpi, cu algun yegada pero atrobe sin concretisa.
E golpi fulminante a yega na final di wega na minuut 40, unda Jennifer Henao mes a bolbe anota pa hasi e wega 4-0 p’asina cementa e titulo aki pa SV Britannia, cu un biaha mas ta campeon!
E dos hungadonan cu a sobresali den e partido aki ta Jennifer Henao mes y Mylene Croes.
Prome cu e partido final aki den e prome tanda; RCA a gana Estrella 3-0 den e partido p’asina keda cu medaya di brons cu golnan di Christy-Ann Brete (‘07), Josrine Saladin (‘40) y Jealine Angela (‘41).
E premio di goal-getter (Sapato di oro) den e torneo aki a bai pa dos hungado cu a keda empata cu 5 gol cada un, Ashley Douglas di SV Britannia y Shadira Croes di SV La Fama.
E premio pa miho portero (Golden Glove) a bai pa Lyxienne Loopstok di SV Dakota.
E premio di MVP (e mihor hungado di e torneo) tambe a bai pa Shadira Croes di SV La Fama.
Un premio special a wordo entrega na Jennifer (Amy) Henao di SV Britannia pa su curashi y balentia pa recupera y bolbe hunga futbol despues di lesionan hopi grave debi na un accident.
Masha pabien na Britannia cu nan titulo di campeon, La Fama como sub-campeon, y tambe na tur e ekiponan di futbol femenino cu a participa den e torneo aki.


text:
Manera mayoria hende mi a keda di shòk pa mira kon un persona ta tira su kurpa for di un edifisio pa despues mi lesa su karta di suisidio. Aparentemente e a pèrdè e bataya kontra di depreshon despues di a skond’e i no a buska yudansa profeshonal. Ta di lamentá ku e situashon mester a yega asina leu i mi ta manda mi palabranan di forsa pa famia i amigunan di e defuntu.
E kaso aki ta bolbe demostrá e nesesidat pa dediká mas rekurso na salú mental, prinsipalmente durante di e pandemia aki manera mi a skibi for di aprel 2020. Mas ku tur kos, ekspertonan mester, na un manera habrí, papia i konsientisá nos poblashon tokante di salú mental. Nos ainda tin e tradishon di stigmatizá, kondená i asta yama esnan ku ta sufri di depreshon òf ansiedat, loko. Hopi di esaki tin entre otro ke ber ku loke sierto religion a imprentá te ku 30 aña pasá den hende via di por ehèmpel katisashi (paragraf 2280-83), esta ku suisidio ta un krímen grandi i un piká kontra di dios.
Ta tempu pa nos stòp ku e legado lamentabel aki i rekonosé ku entre otro desbalanse sikológiko, angustia, ekspektativanan irealistiko, biba riba nos forsa, maluso di alkohol, droga, ekskluson soshal i soledat ta afektá negativamente nos salú mental i por hiba algun di nos na suisidio.
Stigmatisashon i dramatisashon segun ekspertonan no ta yuda e kousa. Silensio tampoko. Mester trata suisidio komo un aspekto di salú públiko. Suisidio mester keda rekonosé komo un intento (desesperá) pa skapa di un sufrimentu ku a bira asina grandi ku e persona no ta mira otro manera pa haña alivio ku no ta morto. Loke tambe nos mester realisá ta ku e persona ei lo a preferá un otro alternativa. Nos no mester kondená e persona ku ta konsiderá suisidio, pero yud’é buska ayudo i haña un alternativa.
Willemstad, Kòrsou


text: Diadomingo madruga a drenta informe di cu e alarma a bay on di e negoshi di “Knipoog” na Zuidstraat, mesora a dirigi un patruya na e sitio. Na yegada di e patruya a bin encontra cu e guardia di seguridad di Smartsystems cu a yega mesora na e sitio y a constata cu desconocidonan a forza kibra e porta di “Knipoog” pero no a logra, paso despues di e porta ainda tin un otro porta di glas y e security di Smartsystems a yega mesora y a impedi e ladron sigui bay mas paden. Marcanan na e sitio ta indica cu nan lo a pone pia contra e porta di glas tambe pero door cu nan lo a wordo stroba a dicidi di huy for di e sitio. E doño di e lugar a yega tambe pa double check si tur cos paden ta ok pero a resulta cu e porta dilanti ta e unico daño cu a wordo cometi na su lugar.


text:
Telekomunikashon
E lei Suministro di Telekomunikashon BES ta forma e base pa e ofresementu di fasilidatnan di telekomunikashon. Pa e sektor di telekomunikashon e meta di maneho di e Ministerio di Asuntunan Ekonómiko ta kontinuashon di e situashon riba 10-10-10 pa un periodo di 3 pa 5 aña. En prinsipio e maneho ku a wòrdu hibá pa BT&P te na e momentu ei, lo wòrdu mantené (transishon silensioso). Pues lo no tin kestion di liberashon kompleto di e merkado di telekomunikashon ainda, manera esei ta e kaso den Hulanda/Union Oropeo.
E promé añanan a wòrdu usá pa hasi un inventarisashon di nesesidatnan riba e islanan, pa despues a base di e inventarisashon ei kambionan eventual wòrdu implementá. Si den futuro kambionan di maneho i legislashon i regulashon lo tuma lugá, e ora ei lo tene kuenta mas mihó posibel ku i lo konektá ku e situashon den Hulanda Karibense. Den e proseso aki e partidonan eksistente lo wòrdu embolbí (dor di konsultanan por estilo). Riba tèrmino tambe ta premirá introdukshon di e lei di Telekomunikashon.
Kambionan den e organisashon di trabou
Desde e kambio di Boneiru, Saba i Sint Eustatius pa munisipionan spesial di Hulanda (Hulanda Karibense), riba 10 di òktober 2010, e Agensia Telecom i e Outoridat Konsumidó i Merkado (ACM) ta enkargá ku e ehekushon di i e supervishon riba entre otro e Lei Suministro Telekomunikashon BES i e lei Pòst BES.
For di 2010 te ku 2016 e Agensia Telecom i e ACM a pasa e tareanan operashonal pa e Bureau Telecommunicatie i Post. Den e periodo ei e BT&P a tuma, banda di su mes tareanan na Kòrsou, e tareanan di ehekushon i supervishon den Hulanda Karibense riba dje, bou di responsabilidat di e Agensia Telecom i e ACM. Pero e akuerdo ei a terminá riba 31 di desèmber 2016. Pasobra e Agensia Telecom ta bon introdusí den e situashon lokal, e Agensia Telecom ta ehekutá e tareanan e mes awor.
Kiko a kambia?
E ofisina na Boneiru, inkluso e stashon di monitor, a pasa pa Agensia Telecom. Tambe e trahadónan aktual ta den servisio di e Reino. Bo por akudí for di promé di yanüari 2017 ainda na e ofisina na Boneiru:
Tur trabou ta sigui meskos ku bo ta kustumbrá, solamente e trahadónan pa asuntunan finansiero, hurídiko i di maneho, lo wòrdu sostené for di Hulanda en bes di for di Kòrsou. Esei ta konta tambe pa e tareanan ku ta wòrdu hasí pa ACM.
Laga nos pone riba un rei, un ratu, pa kiko (entre otro) bo por akudí serka e kolaboradónan na Boneiru:
- E petishon pa outorisashon pa uso di frekuensia;
- Informashon tokante kua ekipo di radio bo por usa sin outorisashon i kua no;
- Informashon tokante e importashon di ekipo di radio(duana);
- Entrega di keho tokante estorbonan pa òf dor di ekipo di radio;
- Entrega di keho tokante e kalidat di e servisio di proveedornan di telekomunikashon.
E Agensia Telecom a hasi bon palabrashonnan ku BT&P pa hasi e transishon pa e situashon nobo lo bai mas fleksibel posibel. Tur dos partido lo hasi tur kos pa prevení ku bo eksperensia molèster di esei.
Koperashon futuro
E transishon no ta nifiká ku e koperashon a kaba na nada. E Agensia Telecom i e BT&P lo traha huntu riba partinan spesífiko, despues di promé di yanüari 2017 tambe. Ta trata aki di por ehèmpel sosten ora tin kalamidatnan i pa ta un fall back funshon pa e Agensia Telecom. BT&P ta keda ku un ròl tambe den e sinkronisashon internashonal di e uso di frekuensianan den e region i pa defensa di e interesnan di e parti karibense di e Reino durante konferenshanan internashonal tokante frekuensianan di radio.
Banda di esei e koperashon lo toka kompartimentu di konosementu i desaroyo, bou di kua stage i koperashon den e desaroyo di maneho i regulashon.
Lesa aki bou e preguntanan hopi hasí i e kontestanan konserniente.


text:
Areglo di Supsidio Atrako
A atraká bo kas òf kompania?
E ora ei bo por hasi un petishon pa un supsidio di máksimo Є 1.000* pa medida di seguridat pa prevení atrako nobo riba kas òf kompania.
Schadefonds Geweldsmisdrijven ta duna e supsidio aki i ta hasi esaki di parti di Minister di Hustisia i Siguridat. Ku e areglo aki, Minister di Hustisia i Siguridat ke yudá bo redusí e chèns ku ta atraká bo di nobo. Es desir for di investigashon a sali na kla ku personanan òf kompanianan atraká i ku despues no tuma medidanan (adishonal) di prevenshon, ta kore un riesgo mas grandi riba un atrako nobo.
*Ta stipulá e supsidio den Euro i deposit’é den US Dòler riba bo kuenta. E montante ku subi bo kuenta finalmente pues ta dependiente di e tipo di kambio.
Mi ta bin na remarke pa un supsidio?
Pa un supsidio bo mester kumpli ku e siguiente kondishonnan:
- A asaltá bo kas òf kompania entre 1 di yanüari 2019 i 31 di desèmber 2021. A usa violensia òf a menasá ku violensia durante e atrako.
- Bo a hasi denunsia di e atrako i bo por demostrá esaki ku un kopia di e denunsia.
- Despues di e atrako bo a atkirí medidanan di siguridat pa prevení atrakonan nobo i bo por demostrá esaki ku un faktura.
- Bo petishon mester ta entregá promé ku 1 di yüli 2022.
E areglo ta konta solamente si a usa violensia durente e atrako òf si a menasá ku violensia, por ehèmpel ku un kuchú òf arma di kandela. Si bo ta víktima di un kiebro òf ladronisia kaminda no a usa violensia òf no a menasá ku violensia, bo no por entregá un petishon.
Pa kua medidanan di siguridat mi ta haña un supsidio?
Tur medida ku ta dirigí pa prevení ku ta kometé un atrako di nobo, ta bini na remarke pa un supsidio.
Algun ehèmpel pa kas:
- instalashon di bon iluminashon pafó,
- instalashon di un sistema di alarma,
- instalashon di hèkwèrk na bentana i porta,
- instalashon di aparato pa mantené porta riba un skref.
Algun ehèmpel pa kompania:
- instalashon di bon iluminashon pafó,
- instalashon di un sistema di alarma,
- instalashon di supervishon di kámara,
- instalashon di un safe,
- organisashon di entrenamentu kontra atrako pa e personal.
Kon mi ta pidi un supsidio?
Esaki por na dos manera:
- Bo ta pasa na Ofisina Yudansa pa Víktima i nan ta entregá e petishon digitalmente pa bo.
- Bo ta prent un formulario di petishon i manda esaki, huntu ku un kopia di bo pasport/sédula/reibeweis i tur otro rekisito nesesario, via pòst pa Schadefonds na Hulanda Oropeo. Bo por haña mas informashon tokante esaki riba e wèpsait www.schadefonds.nl
Schadefonds ta rekomendá bo pa entregá e petishon via Ofisina Yudansa pa Víktima. Esaki pasobra pòst for di Hulanda Karibense pa Hulanda Oropeo tin biaha por dura basta tempu. Ofisina Yudansa pa Víktima por entregá bo petishon digitalmente sin pèrdida di tempu.
Banda di esei Ofisina Yudansa pa Víktima tin eksperensia ku yenamentu di formulario di petishon i nan sa eksaktamente kiko ta importante pa Schadefonds. Tambe Ofisina Yudansa pa Víktima, na nòmber di Schadefonds, por kontrolá bo identidat dor di inspektá bo pasport/sédula/reibeweis na sitio.
Entregá petishon
Bo ta bai pasa serka Ofisina Yudansa pa Víktima? E ora ei nan ta entregá e petishon digitalmente pa bo. Sòru ku bo tin e siguiente dokumentonan serka bo:
- kopia di bo prueba di identidat (pasport, sédula òf reibeweis)
- kopia di e denunsia òf prosèsverbal
- kopia di e faktura di e medidanan di siguridat tumá pa prevení un atrako nobo
- kopia di tarheta di banko
Bo mes ta prent e formulario di petishon i mand’é bo mes via pòst? Agregá e mesun dokumentonan e ora ei. Schadefonds ta rekomendá bo pa entregá e petishon via Ofisina Yudansa pa Víktima.
Mas informashon
- Wak e foyeto ku mas informashon tokante e Areglo Supsidio di Atrako
- Wak e areglo di 2010 den Staatscourant
- Wak e prolongashon di 2019 di e areglo temporal aki
Preguntanan Hopi Hasí
Un oferta ta sufisiente pa tuma e petishon di supsidio den tratamentu?
Nò. Schadefonds tin mester di un faktura pa bo petishon. Esaki ta nifiká ku bo mes mester paga e montante promé.
Mi por entregá un petishon pa supsidio komo víktima di un kiebro?
Si bo ta víktima di un kiebro òf ladronisia, kaminda no a usa violensia òf no a menasá ku violensia, bo no por entregá un petishon pa supsidio. E areglo aki ta konta solamente si a usa violensia òf si a menasá ku violensia serka e atrako, por ehèmpel ku un kuchú òf arma di kandela. Bo por entregá un petishon e ora ei tambe pa un pago for di e Schadefonds regular. Wak riba e página Víktima pa esaki.
Mi por entregá un petishon komo víktima di un ladronisia riba kaya?
Nò. E atrako mester a tuma lugá den un kas òf kompania. Komo víktima di un ladronisia riba kaya bo por hasi un petishon sí pa un pago for di e Schadefonds regular. Wak riba e página Víktima pa esaki.
Bo tin otro pregunta?
E ora ei bo por tuma kontakto ku Ofisina Yudansa pa Víktima riba bo isla òf ku Schadefonds na Hulanda Oropeo.


text:
Cu su tapaboca di ‘Scouting Aruba’ bisti...ORANJESTAD (AAN); Na numeroso ocasion ora cu e ingeniero di NASA, esta Dr. Edward Cheung ta di bishita na Aruba,
e sa haci bishita regular na diferente scol y organizacion, pa asina duna informacion amplio riba diferente tereno, pa asina trata na crea interes den ciencia cerca alumnonan di Aruba.
Un di esnan cu el a bishita poco tempo pasa tabata Grupo Scout Ora Ubao, unda nan a regal’e un bunita tapaboca cu e emblema di Scouting Aruba riba dje.
E siman aki, Dr. Cheung ta na estado di Arizona, unda e ta na e fabrica di Satelite. E biaha aki, Dr. Cheung a keda encarga pa representa NASA na e lugar aki, pa supervisa e construccion di e aparato.
Ta trata aki di construccion di e satelite JPSS-2, cu ta un Satelite pa Observa Tempo, pues un ‘Weather Satellite’. E lo no ta djis pa un region specifico, sino pa vigila weather di mundo completo.
Dr. Cheung ta splica cu tempo y clima ta cambiando y ta afectando tur hende, specialmente un isla chikito di Aruba.
Y ora cu e ta na e fabrica na Arizona, por mira riba e potret aki cu Dr. Cheung ta usando e tapaboca di Scouting Aruba, como un sorto di homenahe na tur esnan den mundo di scouting na Aruba.
Scouting ta un organizacion cu ta traha cu lidernan boluntario, y awe ta orguyoso pa mira nan emblema den un lugar importante y steril pa construccion di un Satelite cu ta bay yuda cientificonan observa mas di cerca e cambio climatico cu ta andando.


text:
ORANJESTAD (AAN): Corte den Promer Instancia a dicta sentencia den e caso di tiramento na San Nicolas cu a sosode 21 Februari 2021,
All Stories
ORANJESTAD (AAN): Diaranson mainta Hues di Corte den Promer Instancia a haya e homber O. culpable di a abuso di e mucha muher cu e tabata su padrastro.
ORANJESTAD (AAN): For di algun luna caba ta conoci cu dialuna mainta mester a tuma lugar e apelacion di Nelson de Andrade (Speed) y Marko Espinoza Cangahuala contra nan sentencia di Juli 2019.
ORANJESTAD (AAN): Riba Diabierna atardi, Ministerio Publico a confirma cu e di dos sospechoso den e investigacion di e cold-case ‘Caso Apollo’, ta sigui deteni.
Mientras cu Procurador General ta haya cu tin prueba - ORANJESTAD (AAN): Diamars merdia te den oranan di atardi, Hof di Corte Superior a atende e
E lo mester cumpli cu condicionnan specifico sino ta bay bek sera
Abogado mr. Carlo ta señala - ORANJESTAD (AAN) – Diabierna di mainta te den oranan di atardi, Corte di Husticia a trata e caso penal cu Ministerio Publico a cuminsa contra Rudy Carti.
Despues di a scucha testigonan- ORANJESTAD (AAN): Manera DIARIO a publica, diamars mainta Corte Superior a trata e apelacion di e ex agente di Polis,
ORANJESTAD (AAN) – Diabierna for di oranan di mainta te cu den oranan di tardi, Corte di Husticia a trata e caso penal cu Ministerio Publico a cuminsa contra e conoci fisioterapista Rudy Carti.
ORANJESTAD (AAN): E homber masahita M. Diahuebs mainta a scucha Fiscal exigi castigo combina y 3 aña sin por traha como masahista.


text:
Atracoteam a detene grupo cu a comete varios atraconan.
Diabierna siman pasa Atracoteam tawatin un entrada hudicial na un cas na Sabana Basora caminda a detene e homber S.J.F. di 19 aña. Na dicho cas a confisca diferente articulonan usa na diferente atraconan y un auto. Relaciona cu e mesun atraconan awe Atracoteam tawatin un entrada hudicial na un cas na Pos Chiquito caminda a detene e ruman hombernan S.A.J.K. di 18 aña y G.E.A.K. di 19 aña. E tres sospechosonan ta wordo sospecha di tin di haber cu diferente atraconan entre otro un cas na Pos Chiquito caminda un pareha di edad a wordo atraca, Tio Pepe caminda un homber net despues di a sali di e restaurant a wordo atraca, Dior Minimarket y un atraco cometi ariba un señora na e bushalte na Pos Chiquito dilanti Serlimar. No ta descarta cu mas detencion lo cay.


text:
Notisia - Notisia
33 Notisianan
Surti segun Fecha / Relevansha
Staten-Generaal unánimamente ta bai di akuerdo ku intervenshon na Sint Eustatius
Awe e proposishon di lei ku ta sòru pa intervenshon den gobernashon na Sint Eustatius, a keda aseptá unánimamente dor di Tweede ...
Gobièrnu Sentral ta intervení na Sint Eustatius
Awe Sekretario di Estado Knops (Relashonnan den Reino) a entregá un proposishon di lei na Tweede Kamer pa intervení riba nivel ...
Sekretario di Estado Knops ta bishitá Aruba, Boneiru i Kòrsou
Sekretario di Estado Knops (Asuntanan Interno i relashonnan den Reino) ta bishitá e tres Islanan Abou di djaluna 8 di yanüari te ...
Gobernantenan nobo
Informashon Orkan Irma
Despues di pasada di orkan Irma nos ta tene bo na altura via di: http://www.rijksdienstcn.com/pap/notisia (Papiamentu) ...
Areglo pa konfliktonan entre e paisnan di Reino
Ta bin un areglo di konflikto pa tratamento di disputanan entre paisnan den Reino. Konseho di Minister di Reino a bai di akuerdo ...
Derecho di voto pa e islanan Hulandes den Karibe, pa nan skohe Eerste Kamer
E derecho di voto pa habitantenan di Boneiru, Sint Eustatius i Saba (islanan Hulandes den Karibe) por vota pa skohe senado ...
Gijs Baars, hefe nobo di Representashon di Hulanda na Oranjestad
Dia 1 di ougùstùs próksimo Gijs Baars lo ta e hefe nobo di e establesimentu di Representashon di Hulanda na Oranjestad i alabes ...
Gabinete ta reakshoná riba rapòrt Spies: mehorashonnan visibel, posibilidat pa mas mehorashon
Ta bini un mínimo sosial, derivá for di e suèldu mínimo legal na Boneiru, Saba i Sint Eustatius.E ònderstant por krese bai na ...
Deklarashon di Sint Maarten i Hulanda pa fortifiká mantenshon di lei
Sint Maarten i Hulanda ta atendé konhuntamente e asuntu di fortifiká mantenshon di lei na Sint Maarten. Esaki ta loke ministernan ...


text:
Nos kier a gradici tur persona cu di un of otro manera a mustra nos nan atencion, amor y cariño y a duna nos sosten durante e momento hopi dificil na ora di fayecimento y entiero di nos defunto stima
Adiel Anselmo Diaz Moreno
Un danki grandi na ICU y tur dokter, verpleegster, Pastoor Jairo, Randall Croes y Aurora Funeral Home. Sra Rosa de Cuba, sra Thelma Curiel, Ricardo, tur su rumannan, sobrinonan, swa y cuñanan, bisiñanan y demas famia. Di curazon danki
Alavez nos ta invita pa 3 santo sacrificio di misa cu lo tuma lugar diamars 20 di juli, diaranzon 21 di juli, diabierna 23 di juli pa 7’or di anochi na misa Inmaculada Concepcion na Sta. Cruz. Despues di ultimo misa nos lo tin un rosario di 8 dia na cas; Sombre # 2-A, Sta. Cruz


text:
Nos kier a gradici tur persona cu di un of otro manera a mustra nan atenshon, amor y cariño y a duna sosten durante e momentonan dificil di enfermedad, fayecimento y entiero di nos difunto stima:
Leonardo (Nadi) Croes
Boso muestra di atenshon tabata un gran sosten y consuelo pa nos.
Un danki na Dr. Horenbeeck y Verpleegster Sorayda Maduro.
Alabez nos kier invita famianan, bisiñanan y conocirnan pa asisti na 8 dia di resamento cuminsando:
diahuebs 15 Juli
diabierna 16 di juli
diasabra 17 di juli
diadomingo 18 di juli
dialuna 19 di juli
diamars 20 di juli
diaranson 21 di juli
pa 7:30 di anochi na Coba Lodo 28.
Diahuebs 22 di juli lo tin un misa na Misa Inmaculada Concepcion pa 7’or di anochi, sigui pa oracion na Coba Lodo 28


text:
7800 persona tabata den peliger pa keda sin haya cuminda
Rode kruis a haya financiamento directo di Hulanda pa yuda cu partimento di pakete di cuminda cu a ser reparti desde cu COVID-19 a yega Aruba. Recientemente a wordo informa cu na juni lo stop cu esaki.
Gobierno di Aruba a actua rapidamente riba e anuncio aki. A bini cu un proyecto, unda Directie Sociale Zaken y Bureau Rampenbestrijding Aruba lo prepara e proyecto y Fundacion pa Nos comunidad lo ehecuta e proyecto. E proyecto aki lo percura pa sigui brinda esnan mas den dificultad, cu tin riesgo di keda sin cuminda e manera pa sigui haya cuminda.
E registracion lo ta di 7 juni 2021 te cu 14 juni 2021, via e website di fundacion pa nos comunidad www.fpnc.aw
Un biaha mas por mira cu gobierno di Aruba ta comprometi cu e pueblo di Aruba.


text:
Aumento di costo di bida por afecta nos tur. Cuanto e ta afecta'bo, ta varia entre otro dependiendo di bo situacion financiero y estilo di bida. Pa cambia e costo di bida en general, no ta facil. Pero si tin cosnan relativamente facil cu nos por haci pa cambia nos costo di bida personal.
Calcula prijs den ora di trabou en bes di den placa
Pa realisa e balor di bo tempo, y alabes pa yuda'bo realisa e prijs real cu bo ta pagando pa un producto of servicio, calcula cuanto ora bo tin cu traha pa por paga pa e producto of servicio en cuestion. Por ehempel, si bo ta gana Afl. 20,- pa ora, y bo kier cumpra sapato di Afl. 140,- (incluyendo BBO, etc.), bo tin cu traha 7 ora pa por cumpra e sapatonan. Esey ta 7 ora cu bo no lo haya bek nunca mas. Asina bo por evalua si cumpra e sapato no ta solamente bal bo placa, pero tambe bo tempo. E manera aki di calcula por resulta den menos gastamento di placa inecesario.
Cushina
Un di e gastonan mas obvio cu por mitiga, ta e gastonan di come afo (restaurant, take-away). E prijsnan entre diferente restaurant ta varia hopi. Pero generalmente, cushina bo mes no solamente lo costa'bo menos placa, pero tin bon chens cu bo lo come mas saludabel tambe. Hasta si e diferencia entre come afo of cushina bo mes no ta hopi pa dia, e lo ta un suma significante si bo tum'e pa luna. E diferencia facilmente ta yega na algun cien Florin pa luna.
Un otro gasto cu por haci hopi diferencia, ta gasto riba bebidanan alcoholico. Dependiendo di unda y kico bo ta bebe, algun drinks pa siman por costabo algun cien Florin pa luna. Y ora di come den un restaurant, e diferencia riba e cuenta por ta drastico si bo pidi solamente bebidanan sin alcohol.
Baha gastonan periodico
Scrutina tur bo gastonan periodico, manera bo gastonan di utilidad, telefon, internet, cable, banco y seguro. Kisas bo no por spaar mucho riba nan individualmente, pero diferencianan chikito por acumula y yega na un suma significante. Por ehempel, si bo por reduci bo gastonan mensual di coriente y awa (hunto) cu 15 Florin, di telefon/data cu 15 Florin, gastonan bancario cu 5 Florin, y di seguro cu 15 Florin, bo lo scapa 600 Florin den un aña.
No fia si no mester
Na Aruba, y hopi otro pais, ta mustra di tin un cultura di debe. Si antes mastanto tawata fia solamente pa paga pa un auto y un cas, awendia hende ta fia pa un cantidad di producto of evento (carnaval, vacacion). Sea ta fia placa pa bay cumpra/paga algo, of ta cumpra algo riba credito. Un di e problemanan di esaki, ta e interes. Pa ora bo caba di paga, bo a paga (hopi) mas cu e balor di loke bo a cumpra. Especialmente si e interes ta ridiculamente halto, cual sa ta e caso na Aruba.
Banda di e aumento di gasto pa motibo di interes, tambe bo ta aumentando bo gastonan periodico, cual ta laga'bo cu menos placa pa haci y cumpra otro cos, of spaar. Tambe sa pasa cu loke bo a cumpra ta daña prome cu bo a caba di paga p'e.
Considera spaar pa loke bo kier cumpra prome. Tambe considera si e producto no ta mucho caro pa bo situacion financiero, y si no ta mas responsabel pa, por ehempel, cumpra un modelo mas barata. Esaki ta hiba nos na e siguiente tip:
Biba segun bo presupuesto
Imagina'bo cu bo ta cumpra un auto cu ta basta caro considerando bo salario y situacion financiero. Pero ya, bo kier e auto ey y bo a fia (casi) e maximo cu banco kier fia'bo. Bo a considera cu piesanan pa e auto mas caro tambe lo ta mas caro? Bo a pensa cu e seguro por ta mas caro? E motor mas grandi ta gasta mas gasolin? Bo a cumpra e auto mas caro djies pa otro hende wak bo aden? Esey ta un bon motibo pa sobra menos placa pa tur bo otro gastonan?
E aspectonan aki tambe ta relevante pa un hipoteca pa cas. Tin bo propio cas (un asset) tin su beneficionan. Pero ta bale la pena pa fia e maximo cu banco kier fia'bo y cumpra e cas mas grandi cu bo por paga? Bo lo sobra suficiente placa pa haci/logra otro cosnan cu bo kier haci/logra? E hipoteca ta bay mara'bo na biba 'paycheck to paycheck' pa hopi aña? Bo a considera cu grondbelasting, seguro y mantencion di un cas mas grandi probablemente lo ta mas caro, pues aumentando bo futuro gastonan mas hopi?
No keda sin realisa e balor di sobra placa tur luna y por spaar, haci inversion y biba financieramente comfortabel. Na final di dia, finansa personal no ta bay pa cuanto placa bo tin, pero con largo bo por mantene bo estilo di bida cu e placa cu bo tin.


text:
Kompensashon EZK
Empresarionan na Hulanda Karibense por bini na remarke pa un di seis kompensashon pa gastu fiho for di Ministerio di Asuntunan Ekonómiko i Klima (Economische Zaken en Klimaat, EZK) si nan ta afektá pa e krísis di corona. Ta trata aki di un areglo nobo kaminda e kompensashon por varia entre $500 i $400.000.
Ta kalkulá e montante di e di seis kompensashon a base di bo volúmen di benta di aprel, mei i yüni 2021, kompará ku e volúmen di benta di e mesun lunanan na 2019. Klek riba e siguiente link pa e kondishonnan pa bini na remarke, e módulo di kalkulashon i e formulario di aplikashon.
Apliká pa e di seis kompensashon
No ta posibel pa apliká mas pa e kompensashonnan anterior di EZK.


text:
Aksidente ku bòter di gas mayoria biaha ta konsekuensia di uzo robes i por trese konsekuensianan fèrfelu kuné. Gas ta invisibel, por sende kandela leve i por okashoná un eksploshon. P’esei ta di gran importansia pa semper atendé konsiente i kouteloso ku bòter di gas. Riba e página aki por haña mas informashon i tep tokante uzo seif di bòter di gas tantu paden komo pafó.
Keda leu for di kandela!
Nunka no bai ku vlam di kandela òf un sigaria òf sigá sende den besindario di un bòter di gas. Gas ta invisibel i inflamabel. Si un bòter di gas ku ta lèk bini den kontakto ku kandela e por kondusí na un situashon hopi peligroso.
Tipo di bòter di gas
Tin diferente tipo di bòter di gas optenibel. Ta uza bòter di gas mas grandi òf silinder (100 lbs) prinsipalmente na kas òf pa metanan komersial. Banda di esaki tin bòter di gas mas chikitu tambe optenibel (20, 32 òf 40 lbs) ku ta adekuá pa uzo rekreativo, manera pa un BBQ. Ora uza bòter di gas grandi, tin algun otro regla na vigor pa konekt’é, transport’é i ward’e, kompará ku bòter di gas chikitu mobil.
Warda/Almasená bòter di gas
Bòter di gas ta bou di preshon haltu, p’esei mester warda nan ku koutela. P’esei paga tinu riba e siguiente puntonan:
Warda i transportá bòter di gas stret pará. Pega e bòter di gas na un muraya ku un banchi òf kadena pa prevení ku e ta kai.
Warda bòter di gas semper solamente pafó di kas den un lugá fresku ku ta bon ventilá. Prevení ku e silinder ta para dirèkt den solo, pues pone esaki den un depósito/mangasina bon ventilá òf pafó den sombra.
No pone e silindernan den besindario di motornan eléktriko (distansia mínimo: 1,5 meter).
Tene e silindernan mas leu posibel for di den besindario di bo stof òf fòrnu (distansia mínimo: 3 meter).
Konektá bòter di gas
Un spesialista mester konektá bòter di gas grandi. Pa ku esaki ta importante pa bo mes kontrolá e konekshon i e instalashon di gas regularmente.
Kontrolá regularmente si e konekshonnan ta na òrdu ainda. Buska si tin lèkashi ku un kuashi ku líkido di laba tayo.
Laga kontrolá bo instalashon di gas kada sinku aña dor di un profeshonal outorisá.
Bòter di gas mas chikitu bo mes por konektá teniendo e siguiente puntonan na kuenta:
Paga tinu pa e bòter di gas ta konektá ku un slan di alto preshon aprobá i segun reglanan di e fabrikante.
Uza solamente slan di preshon aprobá di un máksimo di 1,5 meter di largura. Renobá e slannan minimalmente kada dos aña.
Semper uza un reguladó di preshon entre bòter di gas i e aparato di gas. E preshon di gas rekerí ta para riba e plachi di tipo di e aparato.
Ora ta konektá bòter di gas, monta e reguladó ku ta laga e preshon di mas haltu pasa dor, ku e aparato di uzo di mas serka.
Sòru pa e konekshonnan na ámbos banda ta ekipá ku klèm pa slan sólido.
Uzo di bòter di gas
Ora ta uza bòter di gas, tin algun regla i tep na vigor ku bo ta haña bou di e título ‘Opslaan of bewaren van gasflessen’. Paga tinu tambe riba e siguiente puntonan:
Nunka no yena bòter di gas ku LPG.Na momentu ku yena e bòter repetidamente ku LPG, e bòter por eksplotá. Esaki ta hopi peligroso.
Sera e kranchi di e bòter si bo no ta usando e aparato di gas. No uza hèrmènt ora ta habri of sera e kranchi; hasi esaki manual.
Laga stashonnan di yena rekonosé, yena e bòter di gas.
Nunka no pone un bòter di gas lòs banda di un BBQ, pero pone bon protehá ku sufisiente ventilashon. Esaki por ta un kompartimentu of por ehèmpel un pida karton.
Atendé ku profeshonalnan na momentu ku no por konektá segun e instrukshonnan. Espesialmente no bai eksperimentá bo mes.
Sera e kranchi di gas i kranchi di e silindernan ora bo bai ku fakansi.
No purba drecha slan daña, remplasá nan semper.
Aparato pa paga kandela
Den situashon kaminda kandela por surgi semper ta bon pa e aparatonan di paga kandela korekto ta optenibel. Mas informashon tokante aparatonan di paga kandela bo ta haña aki.


text:
Pa medio di diferente pregunta kòrtiku, a purba haña informashon tokante kon e siudadano ta eksperensiá e ròl di gobièrnu den ehekushon di e derecho aki. Ehèmpelnan di algun di e preguntanan ku Ombudsman a hasi, ta si gobièrnu ta hasi sufisiente pa garantisá ku siudadanonan di menos rekurso tin akseso na awa limpi. Partisipashon na e enkuesta tabata anónimo i e resultádonan entretantu ta disponibel riba e website di Ombudsman. E resultado final di e enkuesta a keda entregá na gobièrnu di Kòrsou.
Download e resultado.